AUKU tetap tak dimansuhkan, janji manifesto PH tak ditunaikan

Kerajaan Pakatan Harapan-Barisan Nasional (PH-BN) sekali lagi menegaskan bahawa Akta Universiti dan Kolej Universiti 1971 (AUKU) tidak akan dimansuhkan walaupun ia merupakan salah satu janji dalam manifesto PH.

Timbalan Menteri Pendidikan Tinggi, Datuk Mohammad Yusof Apdal (PH-Warisan Lahad Datu) berkata akta itu lebih sesuai dipinda selepas melihat kepentingannya dalam urusan penubuhan, tadbir urus dan hubungan antara akauntabiliti institusi pengajian tinggi bersama kerajaan dan masyarakat.

Beliau berpandangan, AUKU adalah akta penting, relevan dan berfungsi dengan baik.

“Sebarang kelemahan dalam AUKU boleh diperhalusi dan ditambah baik melalui pindaan, bukan pemansuhan secara keseluruhan.

“Pengenalan akta baharu bagi menggantikannya hanya akan mengambil kembali dan mengguna pakai semula kebanyakan peruntukan sedia ada seperti di dalam AUKU.

“Tindakan ini tidak ubah seperti sekadar menyalin kulit,” katanya menjawab soalan Chow Yu Hui (PH-Raub) mengenai pemansuhan AUKU dan menggantikannya dengan Akta Pendidikan Tinggi Baharu di Dewan Rakyat, hari ini (16 Mac 2023).

Sebelum ini, Angkatan Mahasiswa Universiti Malaya (AMUM) menggesa kerajaan PH-BN memansuhkan AUKU seperti yang dijanjikan dalam manifesto PH.

Menurut kenyataan media, AMUM juga menggesa semua ahli Parlimen untuk bersama-sama menekan kerajaan bagi memansuhkan undang-undang tersebut.

Pelaksanaan AUKU lebih banyak menekan dan menyekat hak mahasiswa dan ahli akademik untuk bersuara dan mengkritik dan hanya memberi manfaat kepada orang politik dengan cara memberikan mereka kuasa mutlak dalam menentukan pentadbiran universiti di Malaysia.


Program Imunisasi dipercepat dengan bantuan dana KWAN

Program Imunisasi COVID-19 Kebangsaan dapata dipercepatkan dengan bantuan dana Kumpulan Wang Amanah Negara (KWAN) sebanyak RM5 bilion bagi memperluaskan pemberian vaksin dan lebih menyeluruh kepada rakyat.

Pengarah Belanjawan Negara Datuk Johan Mahmood Merican menjelaskan perubahan keadaan ekonomi dan peningkatan kes Covid-19 menyumbang kepada peningkatan kos perolehan vaksin berbanding peruntukan sebanyak RM3 bilion yang asal dalam pembentangan Belanjawan 2021.

“Adalah sangat penting untuk negara mencapai imunisasi kelompok. Oleh itu, kerajaan telah mengumumkan untuk menyegerakan pelaksanaan supaya program imunisasi dapat diselesaikan menjelang hujung tahun 2021.

“Keputusan itu telah meningkatkan kos dalam pelbagai aspek. Satu isu yang dihadapi bukan sahaja Malaysia, tetapi juga negara lain iaitu untuk mendapatkan ketetapan pembekalan kerana terdapat ketidaktentuan bila vaksin akan sampai,” katanya lapor Bernama.

Setakat 30 Dis 2020, dana terkumpul KWAN adalah sebanyak RM19.5 bilion.

Antara faktor lain yang meningkatkan kos pembekalan vaksin adalah keputusan kerajaan menyumberluar program vaksinasi kepada hospital swasta yang melibatkan kos sebanyak RM200 juta, katanya.

Johan turut menolak tanggapan perolehan vaksin yang lambat berbanding dengan negara maju.

“Malaysia adalah negara membangun, tidak di landasan yang sama dengan negara maju yang menggunakan kelebihan mereka untuk mendapatkan pembekalannya lebih awal serta pengaruh mereka kepada syarikat farmaseutikal.

“Kerajaan juga telah mendapatkan bekalan dalam tempoh masa yang munasabah,” kata Johan.

Beliau berkata dana KWAN yang digunakan oleh kerajaan bagi pembekalan vaksinasi COVID-19 adalah secara geran dan keperluan menggunakan dana tersebut adalah berasas untuk mengembalikan negara kepada keadaan sebelum krisis kesihatan tersebut.


Virus Corona ditemukan saintis sejak 1960-an

Buku yang diulang cetak pada 2015 telah menyatakan mengenai virus Corona.

Sesiapa sahaja boleh menulis meramal akan wujud di kemudian hari wabak akan berlaku. Tidak salah pun. Segala kemungkinan boleh terjadi seperti akan timbulnya pandemik Covid-19 yang sedang berlaku sekarang.

Mari kita belajar serba sedikit berkaitan dengan virus Corona ini. Boleh sahaja nak tulis dan ramal sesuatu wabak.

Keluarga virus Coronavirus telah berjaya dikenali oleh saintis sejak 1960-an lagi. Pada masa tersebut telah pun berlaku wabak flu. Cuma mungkin teknologi pada masa tersebut tidak pesat membangun, wabak tidak cepat merebak.

Pergerakan manusia pun terhad dan tidak jauh, maka wabak penyakit lenyap, walaupun jumlah kematian di negara tertentu adalah tinggi termasuklah negara kita.

Kelawar sememangnya perumah utama virus Corona. Mungkin pernah anda dengar berita mengenai penyakit SARS tahun 2002 dan penyakit MERS-COV tahun 2015 yang lalu.

Keduanya adalah dalam keluarga Coronaviridae Virus juga. Kelawar sendiri tidak mati dijangkiti virus Corona. Tetapi perumah kedua terutama manusia apabila dijangkiti, boleh mendatangkan bahaya.

Serangan penyakit SARS 2002-2003 yang bermula dari Guandong China telah meragut seramai 774 (9.6%) orang dari 8,098 kes positif seluruh dunia.

Manakala serangan MERS-COV pada tahun 2015 yang punca perebakannya dari Arab Saudi telah mencatat kematian seramai 502 (35%) orang dari 1,413 kes positif. Kedua-dua penyakit ini menakutkan seluruh dunia pada ketika itu.[1]

Sekarang ini pun Pertubuhan Kesihatan Sedunia masih mengeluarkan amaran kemungkinan jangkitan terus berlaku. Ianya begitu senang merebak kerana pergerakan manusia terlalu pantas.

Perumah kedua virus Corona ini adalah binatang seperti unta, musang, babi, dan kucing. Kaedah transmisi virus ini ke perumah kedua tidak diketahui secara jelas.

Tetapi dipercayai virus Corona menghinggapi perumah kedua melalui hubungan langsung kelawar dengan binatang-binatang tersebut atau manusia itu sendiri.

Manusia juga mudah dijangkiti dengan memakan daging, meminum susu, berpeluk cium atau terkena najis binatang-binatang berkenaan.[2]

Biasanya para jemaah haji dan umrah akan menunggang unta di ladang unta yang mereka lawati. Berpeluk serta meminun susu unta mentah sudah menjadi perkara lumrah. Bangga pulak berselfie. Risiko tinggi dijangkiti jika unta-unta berkenaan positif virus Corona.

Sekian maklumat yang boleh saya kongsikan.

Suhazeli Abdullah
Pakar Kesihatan Keluarga

Pautan:
[1] Kelawar punca virus Corona. https://virologyj.biomedcentral.com/…/s12985-015-0422-1
[2] Transmisi Virus Corona. http://www.who.int/mediacentre/factsheets/mers-cov/en/
[3] Jangkahayat Virus Corona. https://www.ncbi.nlm.nih.gov/pubmed/2999318


Pengawal keselamatan didenda RM21,000 buat hantaran jelik terhadap Sultan Johor

Seorang pengawal keselamatan didenda RM21,000 oleh Mahkamah Sesyen Kuala Lumpur hari ini kerana membuat dan menghantar komunikasi jelik berunsur penghinaan terhadap Sultan Johor Sultan Ibrahim Almarhum Sultan Iskandar.

Hakim Nor Hasniah Ab Razak menjatuhkan hukuman itu ke atas Mohd Hairol Ahmad, 41, selepas dia mengaku bersalah terhadap ketiga-ketiga pertuduhan, lapor Bernama.

Mahkamah turut memerintahkan tertuduh dipenjara 18 bulan sekiranya gagal membayar denda itu.

Mengikut ketiga-ketiga pertuduhan, Mohd Hairol didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Mohammad Khairolmanshur’ antara 10.51 pagi dan 11.01 pagi, 24 Ogos lepas.

Ketiga-tiga hantaran itu dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman di Menara KPJ di sini, kira-kira 6.13 petang pada hari sama.

Kesemua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan.

Terdahulu, Mohd Hairol yang tidak diwakili peguam ketika rayuan memohon mahkamah mengenakan hukuman ringan terhadapnya kerana telah menyesali perbuatannya itu.

“Puan Arif tolong maafkan saya, saya bertindak ikut emosi dan bodoh semasa berada di rumah hingga memuat naik status jelik tanpa sedar kesan serta betapa serius kesalahan ini.

“Saya merupakan penanggung utama keluarga dan saya sendiri akan membawa emak saya ke hospital untuk menjalani pembedahan hempedu pada Jumaat ini,” katanya yang menangis teresak-esak.

Bagaimanapun, Timbalan Pendakwa Raya Nor Azizah Aling mencadangkan hukuman pemenjaraan dan denda yang berat kerana kesalahan yang dilakukan tertuduh adalah serius selain ia sebagai iktibar kepada masyarakat.


PRU-15: Bersatu Terengganu tanding di 12 kubu kuat BN

Bersatu akan meletakkan calonnya untuk bertanding di kerusi kubu kuat Barisan Nasional (BN) di Terengganu pada Pilihan Raya Umum Ke-15 (PRU-15) akan datang.

Timbalan Ketua Badan Pimpinan Negeri Bersatu Terengganu, Datuk Rosol Wahid, berkata hasil persetujuan bersama melalui perbincangan dengan PAS, Bersatu akan bertanding di kedua-dua kerusi Parlimen Besut dan Hulu Terengganu, selain 10 kerusi Dewan Undangan Negeri (DUN).

Ahli Parlimen Hulu Terengganu itu berkata senarai nama calon PRU-15 sudah diserahkan kepada pucuk pimpinan dan kini dalam proses fasa akhir.

“Kita menyerahkan pemilihan calon yang bertanding kepada pucuk pimpinan yang juga Pengerusi Perikatan Nasional (PN), Tan Sri Muhyiddin Yassin, untuk diperhalusi dan dimuktamadkan.

“Pemilihan calon kini sudah masuk fasa akhir bagi menentukan siapa layak bertanding mewakili Bersatu Terengganu pada PRU-15,” kata Ahli Majlis Pimpinan Tertinggi (MPT) Bersatu itu, menurut BH.

Rosol yang juga Timbalan Menteri Perdagangan Dalam Negeri dan Hal Ehwal Pengguna berkata semua nama calon yang diserahkan adalah anak tempatan Terengganu dan tiada calon payung terjun akan diketengahkan.

“Kita menyenaraikan antara satu hingga tiga nama calon bagi setiap DUN dan Parlimen, namun terserah kepada pucuk pimpinan untuk memutuskan siapa yang layak bertanding atas tiket Bersatu Terengganu.

“Setakat ini, saya kekal akan bertanding mempertahankan kerusi Parlimen Hulu Terengganu. Bagaimanapun, keputusan muktamad berhubung perkara itu akan ditentukan oleh pucuk pimpinan,” katanya.

Pada PRU-14, Rosol yang bertanding atas tiket Barisan Nasional (BN) menewaskan calon PAS, Muhyidin Abdul Rashid, dan Datuk Razali Idris yang mewakili PKR ketika itu.

Terengganu mempunyai 32 kerusi DUN dan lapan kerusi Parlimen. Pada PRU-14, BN hanya meraih 10 kerusi DUN dan dua kerusi Parlimen, manakala selebihnya dimenangi PAS.


Dr Radzi Jidin berjaya galas ‘kerusi paling panas’ dalam Kabinet

Menteri Kanan Pendidikan Datuk Dr Radzi Jidin menggalas peranan besar di Kementerian Pendidikan.

Kerusi Menteri Pendidikan dianggap salah satu ‘kerusi paling panas’ dalam jemaah menteri. Ia memandangkan sesiapa sahaja yang menduduki jawatan itu bertanggungjawab mencorakkan sistem pendidikan negara ini.

Tanggungjawab bukan mudah. Bayangkanlah mengikut statistik Kementerian Pendidikan pada Julai 2020 terdapat 4,987,401 orang murid dan pelajar sekolah rendah dan menengah manakala bilang guru pula ialah 416,743 orang.

Statistik tersebut mungkin sudah berubah memandangkan kini sudah tahun 2022. Sudah pastilah dari semasa ke semasa cabaran dalam dunia pendidikan semakin getir. Apatah lagi ketika ini kita berada dalam era ledakan teknologi maklumat dan ‘semakin ramai’ cerdik pandai yang sentiasa memberikan pandangan-pandangan kritis berhubung pengurusan pendidikan negara.

Bagaimanapun berbanding dengan menteri-menteri pendidikan sebelum ini,Datuk Dr. Mohd Radzi Jidin yang merupakan Menteri Pendidikan Ke-21 menghadapi cabaran yang mungkin tidak pernah dirasai oleh mereka.

Beliau melangkah masuk ke dalam Kementerian Pendidikan ketika negara berhadapan dengan pandemik Covid-19. Dalam situasi itu sudah tentulah cabaran yang menanti cukup getir.

Ini diakui sendiri oleh Radzi ketika menjadi tetamu dalam Soal Rakyat: Pendidikan Membina Generasi Gemilang disiarkan TV3, baru-baru ini.

Beliau yang mengangkat sumpah jawatan pada 10 Mac 2020 berkata, tidak pernah ada seorang pun Menteri Pendidikan atau Ketua Setiausaha dan kakitangan lain, termasuk guru, yang pernah menguruskan kementerian itu sewaktu pandemik, yang bukan sahaja menular di Malaysia, malah di seluruh dunia.

“Dan biasanya menteri baharu ini pegawai-pegawai seperti ketua setiausaha, ketua pengarah pendidikan, tahu ada perkara untuk dibincangkan. Tapi bila masuk bab-bab pengurusan pandemik… tidak ada yang berpengalaman menguruskannya.

“Jadi apa yang kita buat, kita duduk bersama… dalam keadaan susah kita membentuk satu pasukan yang cukup mantap di kementerian… dan saya mengucapkan jutaan terima kasih kepada semua pegawai kementerian… ada yang dah bersara pun, yang pernah melalui dua setengah tahun yang sukar ini.

“Daripada tak ada garis panduan nak masuk sekolah… waktu itu nak pergi sekolah macam mana dengan check suhunya, dengan di sekolah jarak satu meter… ini semua kekal dalam memori,” katanya pada program

Radzi berkata beliau beruntung kerana mendapat kerjasama palbagai pihak di kementerian, termasuk guru-guru di sekolah, yang bergerak sebagai satu pasukan.

“Saya beruntung bersama dengan guru-guru dalam tempoh yang sukar ini untuk memastikan benda yang tak boleh nak buat kita boleh buat. Jika kita ingat peperiksaan SPM 2020 yang itu paling mencabar sekali nak buat. Empat kali tangguh. Setiap kali tangguh kena belasah… namun begitu dengan kerjasama semua pihak kita bergerak sebagai satu enjin besar… cikgu semua bekerjasama dengan pengetua bergerak sebagai satu pasukan untuk memastikan SPM 2020 dapat dilaksanakan.

‘’Alhamdulillah kita dapat laksanakan dengan amat baik dan buat pertama kali dalam sejarah, walaupun tempoh sukar… kertas peperiksaan SPM dimarkahkan secara atas talian keseluruhannya,” katanya.

Satu lagi cabaran getir yang berjaya ditangani oleh Radzi ialah isu beg berat. Ia bukanlah isu baru, malah dalam kalangan ibu bapa mereka selalu berkata,’’sampai nak patah bahu anak aku bawa beg pi sekolah’’.

Malah isu beg berat ini juga tidak habis-habis menjadi bahan kritikan pihak tertentu terhadap Kementerian Pendidikan dan dalam soal ini Radzi juga terlepas menerima tempiasnya.

Radzi tahu isu tersebut bukanlah mudah, namun ia tidak bermakna Kementeria Pendidikan akan mengalah dan membiarkan murid-murid bagaikan ‘memikul batu’ ke sekolah. Tambahan pula isu beg ini telah diperkatakan sejak tahun 90-an lagi. Kajian demi kajian dilakukan termasuklah pelaksanaan Kajian Beban Buku Murid Sekolah Rendah pada tahun 1994.Disusuli dua lagi kajian disusuli selepas itu iaitu Kajian Berat Beg Murid Sekolah Rendah pada tahun 2008 dan Laporan Kajian Beg Murid Sekolah Rendah pada 2017.

Zulkiflee Bakar

Artikel ini pertama kali disiarkan dalam Warta Rakyat pada 24 Oktober 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Sekolah Kelantan ditutup sehingga Aidilfitri

Penutupan semua 596 buah sekolah dan institusi di bawah Kementerian Pendidikan di Kelantan yang bermula 3 Mei ini dilanjutkan sehingga cuti Aidilfitri, lapor Bernama.

Pengarah Jabatan Pendidikan Negeri Kelantan, Zulkernai Fauzi berkata seperti yang ditetapkan Kementerian Pendidikan sesi persekolahan akan dilaksanakan secara Pengajaran dan Pembelajaran di Rumah (PdPR) pada 16 hingga 27 Mei.

“Semua sekolah akan bercuti pertengahan tahun bermula 28 Mei hingga 12 Jun dan akan dibuka semula pada 13 Jun,” katanya.

Pada Selasa (27 April), Menteri Kanan (Kluster Keselamatan) Datuk Seri Ismail Sabri Yaakob mengumumkan lanjutan pelaksanaan Perintah Kawalan Pergerakan (PKP) di negeri ini sehingga 17 Mei berikutan peningkatan kes COVID-19.

Semalam, Kelantan merekodkan 401 kes positif baharu COVID-19 dengan 32 kluster yang masih aktif.

Sementara itu Sekolah Menengah Imtiaz Yayasan Terengganu di Setiu, Terengganu ditutup 14 hari bermula Rabu lepas hingga 11 Mei berikutan terdapat 12 kes positif COVID-19 di sekolah berkenaan melibatkan 11 pelajar dan seorang guru.

Pengarah Kesihatan Terengganu Dr Nor Azimi Yunus berkata berikutan itu semua pelajar, guru dan kakitangan sekolah berkenaan menjalani ujian calitan dan proses kuarantin.

Beliau berkata penutupan sekolah dilakukan bagi memberi laluan kepada proses disinfeksi dan membuat saringan kesihatan untuk mencegah penularan COVID-19 di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342).

Dr Nor Azimi turut mengingatkan golongan guru agar terus mengamalkan prosedur operasi standard (SOP) yang ketat bagi mencegah penularan yang lebih besar di sekolah.

“Guru juga kena sentiasa jaga jarak dengan pelajar termasuk ketika sesi ‘tasmik’ al-Quran kerana sudah ada kes jangkitan berlaku ketika sesi ini berjalan dan jumlahnya lebih daripada seorang,” katanya.


Najib pula desak pengeluaran RM10,000 bagi akaun KWSP

Kerajaan disaran supaya menaikkan had maksimum pengeluaran i-Citra Kumpulan Wang Simpanan Pekerja (KWSP) kepada RM10,000, kata Ahli Parlimen Pekan Datuk Seri Najib Tun Razak.

Beliau berkata cadangan itu bukan disifatkan sebagai langkah populis tetapi berpunca daripada keperluan mendesak rakyat pasca Covid-19.

“Saya mendapati ramai yang bersuara dan mendesak. Ini sebenarnya mereka mempunyai tunggakan yang perlu dijelaskan ataupun berniat untuk mengumpul modal bagi memulakan perniagaan kecil.

“Saya amat berharap had maksimum i-Citra dinaikkan kepada RM10,000 sebagai skim pengeluaran khas terakhir, kerana ini amat dituntut oleh rakyat,” katanya di Dewan Rakyat hari ini lapor Bernama.

Dalam pada itu, Najib yang juga Pengerusi Kelab Penyokong Barisan Nasional (BNBBC) turut mencadangkan supaya kerajaan memandang serius terhadap menggalakkan sektor mata wang kripto di Malaysia.

“Perlu sedar, jumlah yang disimpan pelabur di seluruh dunia dalam kripto sudah mencecah US$2 trilion (US$1=RM4.15). Bayangkan kita dapat menarik masuk 5 peratus daripada jumlah tersebut ke dalam pasaran kita, nilainya sudah RM420 bilion.

“Sasaran kita adalah untuk membawa aset kripto melabur di dalam Malaysia bukan untuk rakyat Malaysia membawa keluar,” katanya.

Sementara itu, Najib melahirkan kebimbangan mengenai dua langkah kerajaan untuk menaikkan cukai korporat daripada 24 peratus kepada 33 peratus bagi syarikat yang untung melebihi RM100 juta pada tahun 2022 dan langkah untuk mula mengenakan cukai ke atas pendapatan yang diperoleh dari luar negara bagi menambah pendapatan kerajaan.

Katanya walaupun ia adalah langkah sementara untuk tempoh satu tahun tetapi kenaikan itu akan menghantar mesej yang boleh menghakis keyakinan pelabur.

“Mereka akan berasa khuatir perkara seperti ini boleh berulang pada masa akan datang apabila kerajaan terdesak untuk mendapatkan hasil tambahan.

“Perlu kita sedari, semasa kita memilih pelabur asing, pelabur asing juga memilih kita dan mereka mempunyai negara lain sebagai pilihan alternatif,” katanya.


Speaker DUN Sarawak umum ADUN Batu Lintang keluar parti jadi bebas

Parti Sarawak Bersatu (PSB) hilang satu kerusi selepas Ahli Dewan Undangan Negeri (ADUN) Batu Lintang See Chee How mengumumkan menjadi wakil Bebas, kata Speaker Tan Sri Mohamad Asfia Awang Nasar.

Mohamad Asfia berkata See telah menghantar sepucuk surat kepadanya pada Jumaat lepas (12 Ogos), yang memaklumkan beliau telah meletakkan jawatan sebagai ahli PSB berkuat kuasa serta-merta tanpa menyatakan sebarang alasan, lapor Bernama.

Menurut beliau keputusan See itu menjadikan PSB kini tinggal tiga kerusi, manakala DAP kekal dua, Gabungan Parti Sarawak (76 kerusi) dan Bebas (satu kerusi).

“Dalam surat itu, beliau (See) tidak menerangkan mengenai alasan meletakkan jawatan dalam parti itu. Kita terima (keputusannya) dan kita akan susun semula barisan pembangkang (dalam DUN).

“Dia tak melompat (parti) dari PSB ke parti lain tetapi dia hanya meletak jawatan (dalam PSB dan bergerak) sebagai (wakil) Bebas,” katanya dalam sidang media di bangunan DUN hari ini.

Mohamad Asfia berkata menerusi surat itu, ADUN Batu Lintang berkenaan memaklumkan beliau akan kekal berkhidmat untuk penduduk kawasannya dan semua rakyat Sarawak meskipun bergerak sebagai wakil rakyat Bebas.

Menyifatkan wakil rakyat itu sebagai disenangi, bijaksana dan cekap, Mohamad Asfia yakin See yang merupakan ahli Jawatankuasa Perundingan dalam menasihati Dewan berhubung Perjanjian Malaysia 1963, dapat terus melaksanakan tanggungjawabnya sebagai ADUN dengan baik.

Dalam pada itu, Mohamad Asfia berkata persidangan ketiga DUN negeri itu dijangka berlangsung pada November ini.

Dalam Pilihan Raya Negeri Sarawak lepas, See mempertahankan kerusi N11 Batu Lintang selepas memperoleh 4,420 undi menewaskan calon GPS, Sih Hua Tong yang memperoleh 4,327 undi, Cherishe Ng (PKR) 1,823 undi, Voon Lee Shan Parti Bumi Kenyalang (PBK) 1,570 undi dan Alex Leong Parti Aspirasi Rakyat Sarawak (Aspirasi) 187 undi.


Kejatuhan ringgit, BNM jalan terbaik bincang dasar monetari: Rafizi

Bank Negara Malaysia (BNM) bertanggungjawab dalam menguruskan isu monetari negara dan sebarang hala tuju melibatkan nilai ringgit bergantung kepada badan itu, kata Rafizi Ramli.

Nilai ringgit merosot teruk kebelakangan ini dan terdapat cadangan kepada kerajaan dan BNM untuk menimbang langkah menambat mata wang tempatan bagi mengekang kejatuhan lebih teruk.

Mengenai sama ada kerajaan mempunyai rancangan untuk menambat ringgit, Rafizi tidak komited mengenainya dan berkata “belum lagi.”

“Mesyuarat Majlis Tindakan Ekonomi Negara (MTEN) yang seterusnya akan diadakan dalam masa dua minggu, tetapi saya fikir ia akan menjadi perbincangan umum mengenai ekonomi.

“Kita juga akan membincangkan semua pembaharuan struktur lain, tetapi setakat ini belum ada apa-apa perbincangan mengenai apa-apa sahaja yang drastik (berkaitan dengan) menghadapi ketidaktentuan pasaran ini,” katanya dipetik laporan Bernama semasa menghadiri Siri Persidangan Affin 2023 hari ini.

Rafizi yang juga Menteri Ekonomi itu berkata beliau akan menunggu BNM membuat keputusan mengenai (tindakan berhubung) ringgit kerana bank pusat itu mempunyai pandangan jangka panjang mengenainya, manakala ahli politik mempunyai pandangan jangka pendek.

“Kita akan menunggu BNM… kita juga akan mempunyai pandangan dan bertukar-tukar pandangan, tetapi kita berharap dasar monetari kita tidak akan mendatangkan bahaya dalam jangka pendek dan untuk itu, saya fikir bank pusat masih merupakan jalan terbaik bagi kita membincangkan dasar monetari,” katanya lagi.

Dalam pada itu, Rafizi berkata negara bersedia untuk melancarkan Pelan Hala Tuju Peralihan Tenaganya secara berfasa mulai bulan depan, meletakkan cita-cita sifar bersih negara sebagai tindakan dengan mengenal pasti inisiatif impak utama dan pelan pelaksanaan untuk dua dekad akan datang.

Pelan hala tuju itu menggariskan langkah-langkah kerajaan untuk mencapai sasaran kapasiti tenaga boleh diperbaharui (RE) sebanyak 70 peratus menjelang 2050.

“Kita akan melancarkan fasa pertama menjelang akhir Jun, yang mana ia merangkumi projek dan inisiatif strategik seperti ladang hidrogen dan solar, serta zon khas RE.

“Manakala fasa dua akan diadakan pada Ogos tahun ini, mengenai perkara yang dibolehkan — yang saya maksudkan ialah reformasi perundangan, pembiayaan insentif yang ada yang akan kami lakukan untuk mempercepatkan peralihan itu,” katanya lagi.

Beliau berkata kerajaan perlu memacu perubahan melalui kerjasama rapat dengan industri memandangkan pelan peralihan tenaga negara adalah satu usaha yang besar.

“Saya fikir untuk fasa pertama pada bulan Jun dan fasa kedua pada bulan Ogos, akan ada lebih banyak kejelasan kerana saya juga bercakap tentang cabaran (seperti) sinis yang perlu kami atasi.

“Saya faham tentang perkara itu. Jika saya berada di luar, saya akan menjadi sinis juga kerana saya pernah mendengarnya sebelum ini, orang mahu melihat tindakan, dan dengan tindakan, (bermakna) perkara sebenar boleh dibangunkan,” tambahnya.

Terdahulu, dalam ucaptamanya, Rafizi berkata pelan hala tuju adalah langkah penting dalam meletakkan wang di bidang pertumbuhan strategik, bukan semata-mata menabur janji dalam kelestarian alam sekitar dan tidak lagi melihat pertumbuhan ekonomi dan pelepasan karbon sebagai matlamat yang tidak bersesuaian.

“Walaupun ada yang masih memperdebatkan tentang pulangan kewangan daripada projek-projek yang boleh diperbaharui tertentu, kami bersedia untuk melabur wang untuknya dan membuka projek itu kepada seramai mungkin pelabur yang berminat untuk menyertainya secara bersama.

“Kita menganggarkan cita-cita seperti ini memerlukan pelaburan sebanyak RM637 bilion (atau US$150 bilion), jumlah yang akan membentuk semula landskap dan perbualan mengenai tenaga boleh diperbaharui di rantau ini,” katanya.


Politik Sabah nampak tenang, tapi ‘gangguan’ UMNO belum selesai

Krisis politik Sabah melibatkan ‘gangguan’ oleh pemimpin UMNO yang bertindak menarik sokongan kepada kepemimpinan Datuk Seri Hajiji Noor sebagai Ketua Menteri, masih jauh daripada selesai.

Ini diakui Pengerusi Badan Perhubungan UMNO Sabah Datuk Seri Bung Mokhtar Radin hari ini walaupun campur tangan Perdana Menteri Datuk Seri Anwar Ibrahim baru-baru ini yang memaksa rombakan Kabinet negeri.

Bercakap kepada pemberita di Pusat Dagangan Dunia ketika hadir pada Perhimpunan Agung UMNO (PAU) 2022 yang sedang berlangsung, Bung Moktar berkata keadaan di Sabah kini lebih tenang berbanding minggu lepas kerana parti itu tidak mahu mencetuskan pergolakan lebih lanjut yang mungkin membolehkan pihak lain terlibat, terutama daripada pesaing Perikatan Nasional (PN).

“Krisis politik tidak dapat diselesaikan walaupun di Sabah tenang… namun pergolakan masih belum selesai kerana pembentukan kerajaan pada peringkat awal adalah daripada UMNO dan PN.

“Ini juga satu persoalan. Tidak mengapa. Orang main politik, kita main politik juga,” katanya menurut laporan MalayMail.

Tetapi Bung Moktar bertegas bahawa UMNO tidak akan mengambil bahagian dalam sebarang usaha untuk “menggulingkan” (menjatuhkan) kerajaan negeri.

“Menjatuhkan dengan membentuk kerajaan lain, perkataan ‘guling’ ini berniat jahat. Matlamat kita ialah memperbetulkan hala tuju politik supaya rakyat dan Sabah menjadi negeri yang mampu membangun.

“Guling bermaksud memusnahkan. Terdapat definisi yang berbeza. Kita bukan nak tumbangkan, kita nak tentukan supaya rakyat Sabah mendapat tempat yang sepatutnya oleh kerajaan sedia ada,” katanya lagi.

Dua hari lalu, Bung Moktar berkata UMNO tidak akan mengiktiraf barisan Kabinet negeri yang dirombak oleh Hajiji – pemimpin Bersatu yang keluar parti dan mendakwa menganggotai Gabungan Rakyat Sabah (GRS).

Ini termasuk pelantikan rakan ADUN UMNO Datuk Shahelmey Yahya sebagai Timbalan Ketua Menteri Sabah yang baharu menggantikan Bung Moktar, dan ADUN Sugut Datuk James Ratib sebagai Menteri Pembangunan Masyarakat dan Kesejahteraan Rakyat negeri yang baharu.

Kedua-duanya adalah antara lima ADUN UMNO yang menentang langkah UMNO dan Barisan Nasional (BN) Sabah menarik diri daripada kerajaan GRS, sebaliknya mereka menyatakan sokongan tidak berbelah-bahagi terhadap Hajiji.

Tiga lagi ADUN UMNO Sabah yang dilihat sebagai pengkhianat parti itu ialah Datuk Dr Yusof Yacob (Sindumin) yang hari ini dilantik sebagai Pengerusi Qhazanah Sabah Berhad; Datuk Jasnih Daya (Pantai Dalit); dan Datuk Arshad Bistari (Tempasuk).

Bung Moktar berkata UMNO Sabah akan merujuk tindakan kelima-lima ADUN UMNO itu kepada Lembaga Disiplin parti pada peringkat pusat kerana tindakan mereka menjejaskan parti dan BN.

Sebelum ini, media melaporkan sejak minggu lalu keadaan politik Sabah dalam kacau-bilau apabila Bung Moktar mengetuai UMNO negeri didakwa bekerjasama dengan Presiden Parti Warisan Datuk Seri Shafie Apdal untuk menyingkirkan Hajiji daripada jawatan Ketua Menteri.

Kedua-dua Bung Moktar dan Shafie mendakwa Hajiji tidak lagi menguasai majoriti 79 kerusi Dewan Undangan Negeri (DUN) Sabah.

Bagaimanapun, Hajiji menerusi sidang khas DUN beberapa hari lalu memperoleh sokongan daripada 44 ADUN, termasuk tujuh daripada Pakatan Harapan (PH) dan lima ADUN UMNO.


Najib arah saya tandatangan laporan audit 1MDB 2013, kata saksi

Mahkamah Tinggi Kuala Lumpur hari ini diberitahu bahawa Datuk Seri Najib Razak telah ‘mengarahkan’ Tetuan KPMG Malaysia untuk menandatangani Laporan Audit 1Malaysia Development Berhad (1MDB) bagi tahun 2013, ketika pertemuan firma itu dengan 1MDB yang diadakan di kediaman bekas perdana menteri itu di Langgak Duta pada 15 Dis 2013.

Rakan Kongsi Pengurusan tetuan itu Datuk Johari Idris, 56, berkata pertemuan itu diadakan bagi memaklumkan Najib mengenai isu dihadapi KPMG, yang menyebabkan laporan audit syarikat itu tidak dapat dikeluarkan, selain pihak KPMG juga ingin mendengar sendiri daripada Menteri Kewangan itu, sama ada beliau tahu atau tidak berkenaan pelaburan berjumlah US$2.3 billion di Cayman Island Brazen Sky di Cayman Island.

“Sebelum perjumpaan berakhir, Najib menyatakan ingin melihat akaun 1MDB ditandatangan oleh KPMG sebelum atau pada 31 Dis 2013, namun saya tidak memberikan sebarang respons kepada beliau,” kata saksi pendakwaan ke-14 itu seperti dilapor Bernama.

Ketika ditanya Timbalan Pendakwa Raya T Deepa Nair apakah reaksi saksi kepada (keinginan Najib untuk melihat akaun 1MDB ditandatangan KPMG), saksi menjawab “seolah-olah ia adalah arahan kepada saya”.

Johari berkata dalam mesyuarat berkenaan, Najib juga menyatakan bahawa beliau (Najib) sedia maklum mengenai pelaburan 1MDB di Brazen Sky, namun beliau memaklumkan bahawa 1MDB tidak boleh mendedahkan butiran terperinci mengenai pelaburan berkenaan kerana ia adalah sulit.

“Najib juga mempersoalkan mengapa KPMG masih menimbulkan syak terhadap ‘underlying assets’ tersebut. Beliau juga bertanyakan kepada saya, sama ada saya boleh menerima penjelasan tersebut dan sama ada penjelasan ini mencukupi bagi pihak KPMG untuk mengeluarkan laporan audit (yang tidak bersyarat).

“Namun saya menyatakan bahawa saya memerlukan bukti bagi melengkapkan proses audit mengikut peruntukan, seperti mana tertera dalam ‘International Standard of Auditing (ISA)’ dan ‘Financial Reporting Standard (FRS)’, di mana peraturan FRS juga termaktub di dalam Akta Syarikat 1965.

“Saya memaklumkan sekiranya pihak KPMG tidak dapat melengkapkan proses pengauditan pelaburan 1MDB, maka kami akan mengeluarkan laporan bertegur ‘Disclaimer of opinion’ terhadap akaun 1MDB,” katanya ketika membacakan pernyataan saksinya pada perbicaraan Najib, berhubung penyelewengan RM2.3 bilion dana 1MDB.

Johari berkata Najib juga menyuarakan kerisauan terhadap kelambatan penyediaan akaun dan beliau ingin mengetahui status audit 1MDB, selain menanyakannya mengapa pihak KPMG tidak boleh menerima pengesahan yang dibuat oleh pihak BSI Bank, yang merupakan ‘custodian’ bagi pelaburan di Brazen Sky iaitu subsidiari kepada 1MDB.

“Saya telah menyatakan bahawa pihak BSI Bank tidak memberikan butiran lengkap kepada KPMG untuk menyelesaikan mengaudit ‘underlying assets’. Tanpa maklumat tersebut, pihak KPMG tidak boleh menjalankan prosedur audit untuk mengesahkan bahawa penilaian tersebut adalah betul,” katanya.

Johari juga mengesahkan bahawa Najib menyatakan beliau telah dimaklumkan bahawa Bridge Partners (syarikat dana swasta), tidak dapat menyediakan maklumat yang diperlukan kerana peruntukan undang-undang dan ‘trade secret’ dana tersebut.

“Najib kemudiannya bertanya kepada saya, bagaimana untuk 1MDB mendapatkan maklumat tersebut. Tan Sri Che Lodin Wok Kamaruddin (bekas pengarah 1MDB) telah meminta KPMG untuk berlaku adil dan tidak meminta sesuatu yang tidak boleh 1MDB sediakan.

“Saya sekali lagi telah menyatakan bahawa akaun 1MDB perlu disediakan berdasarkan prinsip FRS dan Akta Syarikat.

“Sekiranya 1MDB tidak patuh kepada ‘accounting standard’ tersebut, ia bermakna bahawa 1MDB tidak patuh kepada undang-undang. Memandangkan maklumat dana tersebut adalah mustahak bagi pengauditan 1MDB, tanpa maklumat tersebut akan menyebabkan skop yang terhad bagi pihak KPMG, ia akan menyebabkan KPMG mengeluarkan laporan audit bersyarat dalam bentuk ‘Disclaimer of Opinion’,” katanya.

Beliau berkata Najib kemudiannya meminta pengurusan 1MDB untuk berurus dengan pihak Bridge Partners untuk memberikan maklumat diperlukan oleh KPMG, bagi membantu di dalam proses pengauditan.

Johari berkata Najib juga meminta pihak KPMG untuk pergi ke Hong Kong bagi melengkapkan proses audit, dan mahu audit dibuat dengan profesional dan konsisten dengan ‘good governance’.

Menurut saksi di dalam perjumpaan tersebut juga, Najib memberitahu bahawa beberapa orang telah maklum mengenai pertemuan yang dibuat, dan meminta Tetuan KPMG untuk bertindak dengan penuh profesional dan mengekalkan kerahsiaan klien.

“Saya menyatakan bahawa KPMG telah dan akan menjalankan tugas dengan profesional. Sebarang urusan atau perbincangan mengenai 1MDB, hanya diketahui ‘engagement team’ yang ketika itu diketuai wakil KPMG iaitu Ahmad Nasri Abdul Wahab dan ‘chain of command’ sahaja, dan tiada pihak lain yang akan mempunyai pengetahuan mengenai 1MDB,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 9 Mei.


Harga barang dan kerajaan gagal

Yang popular dan viral di sosial media pasti jadi modal politik. Tidak kira samada ia boleh dijadikan agenda Nasional atau isu picisan yang muncul dan hilang ditelan udara yang semakin menyesakkan.

Isu harga barangan naik bukan sesuatu yang muncul 10 tahun sekali. Ia saban tahun memenuhi ruangan berita membabitkan semua sektor kehidupan daripada peladang hinggalah kepada sikap orang tengah yang menjengkelkan.

Lalu dibuat ukuran oleh para pemimpin politik mengenai prestasi kerajaan ketika itu. Kerajaan gagal! kata mereka.

Mudah sungguh andaian dibuat. Bukan berdasarkan strategi dan pelan jangka panjang untuk bantu petani atau cara mengawal manipulasi orang tengah yang bagai lintah kekenyangan.

Kerajaan pun bertindak menyediakan dana untuk membantu rakyat. Tetapi langkah one off ini tak mampu bertahan lama. Kebanyakannya berbentuk adhoc untuk mendiamkan kritik massa. Atau sekadar memenuhi tuntutan KPI yang luarnya sahaja nampak mulus tetapi dalamnya penuh dengan angka-angka yang sukar dicapai.

Prestasi 100 hari contohnya mahu membuktikan sebuah kerajaan yang berprestasi tinggi tetapi jangan sampai ia cuma sekadar impression semata- mata tetapi realitinya ke laut.

Cuba cari yang lebih real dan praktikal. Turun kepada komuniti. Ada satu kumpulan Facebook menamakan diri mereka Kebun Kita yang ambil inisiatif turun padang membantu petani memasarkan hasil tuaian pada harga yang munasabah tanpa orang tengah.

Ini cuma berlaku di Selangor. Komuniti negeri perlu babitkan diri segera.

Selagi kita menunggu kerajaan membantu selagi itu mulut kita tidak berhenti membebel. Lebih baik jadi masyarakat yang pro aktif dan progresif.

Jangan terjerat dengan sikap bodoh kumpulan yang selalu survive dengan tindakan provokatif meraih sokongan sedangkan apabila mereka diberi kuasa menjadi pembuat dasar mereka terlena dengannya.

Berhentilah dengan tindakan adhoc. Kesannya tidak kemana pun. Contohnya Persatuan Badminton Malaysia (BAM) pernah memperkenalkan kempen Satu Daerah Satu Gelanggang. Maka Tun Siti Hasmah, Penaung BAM merasmikan satu gelanggang badminton di Hosba dalam Parlimen Kubang Pasu. Diberi net dan raket badminton. Selepas enam bulan saya ke Hosba semula. Netnya reput raketnya entah kemana. Ia menjadi tempat rehat kambing orang kampung. Hasrat untuk hasilkan bakat baru badminton terkubur begitu sahaja.

Bagi kes BAM mungkin ia tidak membebankan kerajaan. Tetapi kalau tindakan tidak bijak ini membabitkan kerajaan tentu kosnya dipersoalkan.

Jadi agensi seperti FAMA perlu lebih dinamik memikirkan bagaimana isu kenaikan harga barangan ditangani secara kolektif.

Lembaga Pertubuhan Peladang (LPP) perlu lebih agresif dalam menentukan slogan Pertanian itu Perniagaan itu benar- benar terlaksana. Jangan bannernya sahaja hebat, hujung jadi sampah yang menyumbat parit dan longkang.

Koperasi komuniti sepatutnya jadi penyelamat peladang dengan membantu menjadi agen pemasaran kepada pasaraya. Atau pasaraya masih taksub dengan ringgit dan sen.

Para pembuat dasar nampaknya macam masih binggung dengan apa yang berlaku sekarang. Berdasarkan jawapan mereka di media mereka macam tergapai-gapai mencari ayat2 yang sesuai.

Lalu mereka menjadi mangsa cemuhan netizen dan seluruh kerajaan dicop sebagai kerajaan gagal.

Ucapan Ismail Sabri yang diedit semula diTikTok dan viral di Whatsapp kononnya kerajaan tak peduli nasib petani patut boleh dielakkan. Tapi ia menjadi rentetan kepada kenyataan Pak Menteri yang membuka ruang kerajaan diserang sebagai gagal. Ini tidak sepatutnya berlaku.

Kalau anda sudah menjadi Wakil Rakyat, anda memang sudah miliki material pemimpin yang bijak. Bijak yang bukan direka-reka tetapi yang natural. Banyak membaca dan buat penyelidikan. Apabila anda menguasai informasi, anda akan menjadi lebih yakin ketika bercakap dengan massa bukan menjadikan isu serius sebagai bahan lawak. Rakyat tidak punya masa untuk tersengih kerana sudah lama menderita.

Kalau kita dah tahu cuaca antara penyebab hasil tanaman merosot carilah solusi mengelak daripada dengan menyusun semula jadual tanaman bukan asyik menyalahkan tengkujuh atau kemarau. Jangan lah pulak keluar kenyataan kalau takut dipukul ombak jangan berumah ditepi pantai.

Kami dah penat makan kangkung !

Fuad Abdul Rahman
Subang Jaya
1 Dis 2021

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Dr Mahathir sahkan kebenaran Zahid mahu hapuskan kes mahkamah dihadapinya

Dakwaan Presiden UMNO, Datuk Seri Ahmad Zahid Hamidi mahu menghapuskan kes mahkamah yang sedang dihadapinya sememangnya ada kebenaran, kata Tun Dr Mahathir Mohamad.

Mantan Perdana Menteri (PM) dua kali itu mendedahkan Zahid dilihat cuba menghapuskan kes tuduhan di mahkamah ketika Barisan Nasional (BN) kembali berkuasa iaitu ketika Tan Sri Muhyiddin Yassin dilantik sebagai PM Kelapan sebelum dijatuhkan hasil kerjasama dengan Datuk Seri Anwar Ibrahim.

“Saya dengar bahawa dia (Ahmad Zahid) cuba nak hapuskan tindakan terhadapnya melalui mahkamah. Beliau juga mahu siasatan terhadapnya dihentikan dan itu benar.

“Tetapi saya tahu, masalah Ahmad Zahid ini ada kemungkinan beliau akan dimasukkan ke dalam penjara disebabkan kesalahan yang dilakukannya,” katanya menurut laporan Utusan Malaysia hari ini.

Dr Mahathir terdahulu menghadiri dan merasmikan Majlis Pelancaran Aspirasi Pejuang Johor.

Selain itu, beliau turut memberitahu Zahid juga pernah datang menemuinya untuk ‘berbaik-baik’.

“Zahid datang bertemu saya untuk berbaik-baik memandangkan ketika itu kemungkinan saya akan dilantik sebagai Perdana Menteri (selepas Pilihan Raya Umum Ke-14),” katanya lagi.

Sebelum ini, Muhyiddin mendedahkan Zahid ada ke rumahnya dengan membawa satu beg berisi dokumen kes mahkamah dan berbincang mengenai kes mahkamah yang dihadapi.

Bagaimanapun, Zahid menafikan perkara itu, malah, sanggup dan bersedia melakukan sumpah laknat sebagai penafian kepada tuduhan Muhyiddin itu.

Zahid mendakwa tidak pernah pergi berjumpa dengan Muhyiddin sepanjang tempohnya menjadi PM atau membawa timbunan fail untuk meminta dilepaskan daripada tuduhan mahkamah.


MySejahtera tak lagi kuning jika jadi kontak kasual pesakit Covid-19

Status MySejahtera tidak lagi bertukar kuning sekiranya mana-mana individu menjadi kontak kasual kepada mereka yang positif Covid-19.

Menteri Kesihatan Khairy Jamaluddin berkata individu terbabit sebaliknya hanya akan menerima pemakluman bahawa mereka adalah kontak kasual kepada pesakit Covid-19.

“Sebelum ini apabila MySJ Trace/Check-in mengesan anda sebagai Kontak Kasual kes +ve, status di MySj akan bertukar kepada Kontak Kasual (kuning).

“Kini tiada lagi perubahan status. Tetapi anda akan menerima notifikasi. Jika bergejala, asingkan diri & lakukan ujian kendiri,” katanya menerusi Twitter hari ini.

Khairy turut memuat naik poster mengenai langkah meningkatkan penilaian kendiri Covid-19 Kementerian Kesihatan: Tingkatkan Penilaian Kendiri Covid-19 merangkumi lima peringkat iaitu Test; Report; Isolate; Inform; dan Seek.

Bagi Test, orang ramai digesa segera melakukan ujian saringan Covid-19 secara kendiri sekiranya mengalami simptom jangkitan seperti selesema, demam, batuk dan lain-lain.

Manakala bagi Report pula, orang ramai digesa melaporkan keputusan saringan secepat mungkin di aplikasi MySejahtera, dan untuk Isolate, mereka yang positif perlu melakukan pengasingan kendiri dengan segera, berdisiplin, selain mematuhi perintah Kementerian Kesihatan (KKM).

Bagi Inform pula, orang ramai perlu segera memaklumkan kepada kontak rapat sekiranya ujian Covid-19 didapati positif, dan kepada pihak berwajib berhampiran sekiranya kesihatan diri semakin merosot ketika menjalani kuarantin kendiri.

Sementara Seek pula, pesakit perlu mendapatkan rawatan segera di pusat-pusat perubatan atau CAC berhampiran jika mengalami gejala berat seperti kesukaran bernafas dan suhu badan yang tinggi.


EU iktiraf sijil vaksinasi Malaysia

Sijil vaksinasi dan saringan Covid-19 Kementerian Kesihatan Malaysia (KKM) kini diiktiraf Kesatuan Eropah (EU) sekali gus mempermudahkan pergerakan pengembara Malaysia di negara-negara anggota EU.

Keputusan Suruhanjaya EU mengenai pengiktirafan itu berkuat kuasa mulai Isnin, 4 April 2022.

Dalam satu kenyataan di laman sesawang EU, Presiden Suruhanjaya Eropah Ursula Von Der Leyen berkata bagi membolehkan pengiktirafan itu beroperasi, Malaysia akan disambung kepada kerangka kerja Sijil COVID Digital EU yang ditubuhkan di bawah Peraturan (EU) 2021 /953.

“Sijil vaksinasi dan saringan Covid-19 Malaysia menepati ‘Sistem Pengurusan Vaksin’ kesatuan itu dan dianggap setara dengan yang dikeluarkan mengikut Peraturan (EU) 2021/953,” menurut laporan Bernama.

Bagaimanapun, bagi melindungi kepentingan EU, khususnya dalam bidang kesihatan awam, Suruhanjaya EU boleh menggunakan kuasanya untuk menggantung permohonan keputusan itu atau memansuhkannya, jika syarat Perkara 8(2) Peraturan (EU) 2021/953 tidak lagi dipatuhi.

Malaysia pada 18 November 2021 menyediakan maklumat terperinci kepada Suruhanjaya EU mengenai pengeluaran sijil vaksinasi dan saringan Covid-19 di bawah ‘Sistem Pengurusan Vaksin’.

“Malaysia memaklumkan kepada Suruhanjaya bahawa ia menganggap sijil Covid-19 dikeluarkan mengikut piawaian dan sistem teknologi, yang saling beroperasi dengan kerangka kerja ditetapkan Peraturan (EU) 2021/953 dan membenarkan pengesahan ketulenan, kesahihan dan integriti sijil-sijil itu,” menurut kenyataan itu.

Sementara itu, Duta dan Ketua Delegasi EU ke Malaysia Michalis Rokas turut memaklumkan mengenai perkembangan terkini itu di akaun Twitternya.

“Berita baik: EU telah menerima permintaan Malaysia @officialmosti untuk mewujudkan kesetaraan antara Sijil COVID Digital EU dan MySejahtera Malaysia. Merancakkan lagi perniagaan dan pelancongan!,” katanya.


Bersatu, PN masih perlukan aura kepemimpinan Muhyiddin

Seluruh barisan kepemimpinan Bersatu dan Perikatan Nasional (PN) tetap menyokong Tan Sri Muhyiddin Yassin untuk kekal sebagai Presiden parti, walaupun beliau menyatakan kesediaan meletak jawatan susulan prestasi PN pada Pilihan Raya Negeri (PRN) Johor.

Timbalan Presiden Bersatu Datuk Seri Ahmad Faizal Azumu berkata beliau akan terus menyokong kepemimpinan bekas Perdana Menteri itu dalam perjuangan bersama Bersatu.

“Perjuangan Tan Sri @MuhyiddinYassin mesti diteruskan. Saya akan tetap menyokong kepimpinan beliau.

“Seluruh kepimpinan parti BERSATU di semua peringkat juga turut mendokong setiap yang beliau perjuangkan,” katanya dalam kenyataan menerusi Twitter beliau hari ini.

Beliau mengulas kenyataan Muhyiddin yang bersedia meletakkan jawatan sekiranya ahli mahu beliau berbuat demikian susulan prestasi PN pada PRN Johor yang berakhir semalam, 12 Mac 2022.

Pada PRN itu, PN menang tiga kerusi iaitu di kawasan Dewan Undangan Negeri (DUN) Bukit Kepong, Maharani dan Endau, namun masih menunjukkan prestasi baik diterima oleh pengundi Johor.

Daripada 56 kerusi DUN yang dipertandingkan pada PRN Johor itu, PN menang tiga kerusi, tetapi 25 kerusi lagi berada ditempat kedua jumlah undi terbanyak, manakala 28 lagi di tempat ketiga.

Sementara itu, Ahli Majlis Pimpinan Tertinggi Bersatu Dr Muhammad Faiz Na’aman menolak cadangan Muhyiddin melepaskan jawatan Pengerusi PN hanya disebabkan kekalahan gabungan itu pada PRN Johor.

Beliau dipetik FMT sebagai berkata aura kepemimpinan Muhyiddin masih diperlukan oleh rakan komponen PN dan kekalahan itu bukan kerana kekurangan individu tertentu.

“Bagi saya, PN masih memerlukan kepimpinan Muhyiddin kerana apa yang terjadi dalam PRN Johor bukanlah akibat kekurangan individu tertentu, tetapi lebih kepada beberapa faktor lain, seperti jumlah keluar mengundi tidak lebih 50 peratus dan undi blok anti-BN yang berpecah akibat tiada kesepakatan,” katanya.

Sehubungan itu, Dr Muhammad Faiz berkata, parti pembangkang perlu bersatu membentuk gagasan baharu dengan merancang strategi di luar kotak, sekiranya mahu menumbangkan Barisan Nasional (BN) pada Pilihan Raya Umum Ke-15 (PRU-15).

“Saya bersetuju dan menyokong penuh jika ada cadangan agar PN membuat gabungan atau kerjasama dengan parti pembangkang lain bagi menghadapi BN dalam PRU15.

“Parti-parti di negara ini baik kembali kepada satu asas perjuangan bersama yang wajar dijadikan sandaran untuk cari persamaan, iaitu Rukun Negara, baru boleh bersatu.

“Masih ada cahaya jika kita muhasabah dan rancang strategi luar kotak. Tapi objektif perlu lurus, kesepakatan wajar jujur. Catur watak yang sepatutnya,” katanya.


Selangor akan tambah kerusi DUN

Kerajaan Selangor pimpinan PKR bercadang untuk membawa usul menambah bilangan kerusi Dewan Undangan Negeri (DUN) pada sidang yang akan datang, kata Menteri Besar Datuk Seri Amirudin Shari.

DUN Selangor sekarang ini mempunyai 56 kerusi dengan PRK memiliki 19 kerusi; DAP (15); AMANAH (enam); Barisan Nasional (lima); PAS (satu); Bersatu (empat); Pejuang (tiga); PBM (dua); dan Warisan (satu).

Amirudin berkata langkah berkenaan akan dilaksanakan kerana, terdapat DUN yang mempunyai jumlah pengundi melebihi 75,000 sehingga 100,000 bagi sesebuah kerusi, lapor Bernama.

Katanya lagi cadangan pertambahan kerusi ini juga bagi mewujudkan keseimbangan dalam kalangan jumlah pengundi di kawasan bandar dan luar bandar, supaya perkhidmatan yang diberi oleh wakilnya dapat dilaksanakan secara adil.

“Setakat ini ada (DUN) yang lebih 75,000 pengundi akan menjadi tumpuan, dan mungkin akan kita gabungkan. Ada dua ke tiga DUN pengundi cecah lebih 100,000. Paling banyak adalah DUN Kinrara 118,000 pengundi. Namun untuk tambah kerusi ini, kena ada persefahaman dahulu sebab bukan mudah-mudah boleh tambah kerusi.

“Perkara itu kena lihat pada kesan gaji Ahli Dewan Undangan Negeri (ADUN), elaun dan pencen. Ini semua perlu mendapat pertimbangan sebab itu secara realistiknya kita boleh buat dalam tempoh tiga bulan paling awal,” katanya pada pemberita di lobi Dewan Annexx Setiausaha Kerajaan Negeri Selangor selepas penangguhan DUN Selangor hari ini.

Amirudin berkata satu taklimat berhubung cadangan penambahan kerusi DUN itu akan diadakan antara Suruhanjaya Pilihan Raya (SPR) dan ADUN Selangor pada 30 Mac ini.

“Selepas itu akan ada satu tahap (perbincangan) lagi iaitu satu jawatankuasa bersama antara SPR dan kerajaan negeri, bagi melihat cadangan kedua-dua belah pihak sebelum dibawa pada sidang DUN akan datang, yang memerlukan kita mendapat sokongan dua pertiga majoriti untuk dibawa ke Dewan Rakyat,” katanya.

Amirudin mengiyakan ketika ditanya mengenai usul pertambahan kerusi DUN itu sebagai persediaan menjelang Pilihan Raya Umum Ke-15, namun ia bergantung pada tempoh masa yang diambil bagi proses tersebut.

Terdahulu, ketika ucapan penangguhan di akhir persidangan DUN hari ini, Amirudin menyenarai DUN yang dijangka mengalami perubahan kerusi antaranya Batang Kali; Gombak Setia; Teratai; Semenyih; Kajang; Balakong; Sungai Ramal; Seri Serdang; Kinrara; Subang Jaya; Seri Setia; Bukit Lanjan; Kota Damansara; Kota Anggerik; Bandar Baru Klang; Pandamaran; Sentosa; Sungai Kandis; Kota Kemuning dan Dengkil.

Katanya usul tersebut dibawa susulan pertemuan Amirudin bersama SPR Selangor sebelum ini, yang memaklumkan setakat hari ini, seramai 3.66 juta pengundi berdaftar di Selangor.

“Melihat pada pertambahan pengundi pada tiap bulan, dengan perkadaran pendaftaran automatik seramai lebih 89,000 pengundi, bermakna dalam tempoh 12 bulan dari sekarang, jumlah pengundi di Selangor akan mencecah lebih kurang 4.6 juta,” katanya.

Sidang DUN Selangor ditangguhkan ke satu masa yang akan dimaklumkan kelak.


Kondominium runtuh di Miami dibina atas projek tambakan laut

Satu kajian yang dijalankan penyelidik Florida International University mendapati kondominium di Surfside, Miami, Amerika Syarikat yang runtuh Khamis lalu, dibina di atas tambakan laut.

Profesor Shimon Wdowinski yang membuat kajian yang diterbitkan tahun lalu juga mendapati bangunan itu telah tenggelam pada kadar dua milimeter setahun pada tahun 1990-an, yang mungkin mempengaruhi kekuatan strukturnya.

Kondominium itu mengandungi 136 unit dengan 55 daripadanya runtuh ketika penghuni sedang tidur.

Namun beliau memberi peringatan bahawa kajian yang dilakukannya hanya gambaran pada waktu itu.

Kondominium itu dikatakan didirikan di atas kawasan berair yang ditambak di mana pakar berkata ia perlu diperhatikan lebih kerap kerana pergeseran boleh berlaku struktur bawah tanah.

Sementara itu, pasukan pencari dan menyelamat tidak berputus asa sebaliknya terus menjalankan gerakan 24 jam bagi mengesan kemungkinan ada mangsa yang terselamat.

Setelah masuk hari kelima gerakan besar-besaran dengan bantuan pakar tragedi runtuhan Pusat Dagangan Dunia (WTC) di New York, pihak berkuasa mengesahkan sembilan penghuni kondominium Champlain Towers bertentangan dengan pantai Miami, terbunuh, manakala 150 lagi masih hilang.

Punca kondominium itu runtuh kira-kira jam 1 pagi Khamis lalu belum diketahui, tetapi New York Times (NYT) melaporkan seorang jurutera perunding telah memberi amaran tiga tahun lalu, bahawa terdapat bukti ‘kerosakan besar struktur’ iaitu pada ‘slab’ konkrit di bawah kolam renang dan banyak keretakan serta runtuhan di garaj parkir bawah tanah.

NYT mengatakan laporan jurutera perunding Frank Morabito pada Oktober 2018 membantu merangka rancangan pembaikan yang akan dilaksanakan segera, tetapi projek itu tidak dijalankan sehingga lebih daripada dua setengah tahun setelah pengurus bangunan diberi amaran.

Laporan Morabito menyebut sebilangan besar kerosakan kemungkinan disebabkan oleh pendedahan terhadap udara garam yang menghakis di sepanjang pantai Florida selatan. Kondominium Champlain Towers di Surfside sememangnya terletak di pinggir pantai Miami. – Agensi


PRU-15 ketika banjir serlah sikap UMNO sanggup gadai nyawa rakyat

Keputusan UMNO mahu Pilihan Raya Umum Ke-15 (PRU-15) diadakan tahun ini juga walaupun negara bakal berdepan ancaman banjir menyerlahkan sikap politikus parti itu yang sanggup menggadaikan nyawa rakyat.

Pengarah Komunikasi PKR Lee Chean Chung berkata kos mengadakan pilihan raya juga dijangka meningkat sehingga RM100 juta jika ia diadakan pada musim banjir.

Katanya, jangkaan peningkatan kos terbabit bersamaan dengan peruntukan tambahan yang boleh digunakan bagi menyelesaikan isu 3,000 doktor perubatan berstatus kontrak.

“Saya betul-betul terkilan dengan keputusan UMNO/BN semalam yang degil mahu mengadakan PRU walaupun banjir berlaku.

“Jabatan Meteorologi telah memberi amaran bahawa banjir akan melanda seawal bulan November. Jutaan keluarga akan terjejas dengan kerugian mencecah berbilion ringgit, puluhan ribu rakyat terpaksa pindah, malah lebih 50 nyawa telah diragut tahun lepas.

“Sikap UMNO/BN sebegini memadai untuk kita sedar sejauh manakah nilai nyawa dan harta kita di mata politikus ini,” katanya dalam kenyataan di Facebook beliau hari ini (1 Oktober 2022).

Ahli Dewan Undangan Semambu itu berkata Presiden UNNO Datuk Seri Ahmad Zahid Hamidi cuba mempolitikkan isu ini dengan mengatakan bahawa PKR dan Pakatan Harapan (PH) takut berhadapan pilihan raya.

Lee menegaskan bahawa PKR telahpun bersiap siaga dengan 80 peratus struktur jenteranya telah pun dilengkapkan, dan jumlah sukarelawan berdaftar sudah mencecah 14,000 orang.

PKR katanya pernah menang lebih 50 kerusi dalam PRU, namun juga pernah mengekalkan satu kerusi sahaja dan rekod ini menunjukkan parti itu tidak pernah berganjak untuk berlawan demi kepentingan majoriti rakyat.

“Yang harus takut adalah mereka yang membankrupkan konsep #KeluargaMalaysia, merisikokan negara dan menggadaikan nyawa rakyat demi kelangsungan politik mereka.

“Ini bukan keluarga Malaysia, tapi komplot politikus namanya,” katanya.

Semalam, Setiausaha Agung UMNO Datuk Seri Ahmad Maslan memaklumkan mesyuarat Majlis Tertinggi (MT) parti itu malam tadi (30 September 2022 bersetuju PRU-15 diadakan tahun ini juga.

Sehubungan itu, Naib Presiden UMNO yang juga Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran Parlimen kepada Yang di-Pertuan Agong selaras dengan Perkara 40(1) Perlembagaan Persekutuan.


ULANG SIAR: Biodata Datuk Seri Ismail Sabri Yaakob

Bekas Menteri Kanan (Keselamatan) Datuk Seri Ismail Sabri Yaakob, 61 tahun, suatu ketika menjadi perhatian utama masyarakat apabila saban hari, pada sidang media mengenai Covid-19, sering berpakaian baju batik.

Hinggakan beliau terhibur dengan gelagat warganet yang memadankan pemilihan warna baju batik dipakai beliau dengan pelbagai jenis kuih-muih dan hidangan pencuci mulut.

“Kreatif betul warganet, baju saya dah jadi kuih-muih. Saya ingat saya jadi model batik Malaysia je. Rupa-rupanya jadi model kuih dan ice cream (aiskrim) pula. Terima kasih warganet kerana menghiburkan bukan sahaja saya tapi seluruh rakyat Malaysia,” kata beliau ketika mengulas ulasan orang ramai berhubung corak dan warna dipakai ketika sidang media harian.

Tidak terkejut dengan corak dan warna baju dipakainya kerana menantu beliau adalah pereka fesyen Jovian Mandagie melalui perkahwinan anak sulungnya, Nina Sabrina.

Pada 7 Julai 2021, Ismail Sabri diangkat ke jawatan Timbalan Perdana Menteri Malaysia dan kekal memegang portfolio Menteri Pertahanan, oleh Perdana Menteri ketika itu Tan Sri Muhyiddin Yassin – individu pertama yang melangkaui jawatan Timbalan Presiden dan Presiden UMNO untuk menduduki kerusi nombor dua negara.

Ahli Parlimen Bera yang lahir pada 18 Januari 1960 itu adalah Naib Presiden UMNO dan dilantik menyertai Kabinet Muhyiddin serta diserahkan kerusi Kementerian Pertahanan sebagai Menteri Kanan pada 10 Mac 2020.

Menurut Wikipedia, Ismail Sabri melanjutkan pengajian di Fakulti Undang-Undang Universiti Malaya pada 1980, dan kemudian memulakan kerjaya guaman pada 1985, beliau berkahwin dengan Datin Seri Muhaini Zainal Abidin pada 1986 dan dikurniakan empat anak.

Dunia politik beliau semakin cerah setelah mula menjadi Ahli Jawatankuasa UMNO Bahagian Temerloh dengan memegang beberapa jawatan penting. Setelah menceburi politik beberapa tahun kemudian, Ismail Sabri dilantik menjadi Setiausaha Politik kepada Menteri Kebudayaan, Kesenian dan Pelancongan, Datuk Sabaruddin Chik, pada 1995

Kali pertama bertanding pada Pilihan Raya Umum (PRU) 2008 atas tiket Barisan Nasional (BN) di kawasan Parlimen Bera dan menang dengan majoriti 18,051 undi, sekali gus terus diangkat menjadi Menteri Belia dan Sukan oleh Perdana Menteri Kelima, Tun Abdullah Ahmad Badawi.

Lalu, bermulakan langkah Ismail Sabri di dalam Kabinet kerajaan. Pernah menggalas Menteri Menteri Perdagangan Dalam Negeri dan Hal Ehwal Pengguna; Menteri Pertanian dan Industri Asas Tani; dan Menteri Kemajuan Luar Bandar dan Wilayah.

Dalam masa itu banyak program yang telah diusahakannya, termasuk mewujudkan Kedai Rakyat 1Malaysia, jihad memerangi orang tengah, MARA Digital, dan membandarkan luar bandar.

Ismail Sabri dilihat pada kaca mata umum adalah seorang individu yang simple dalam segala hal. Sikapnya yang mesra dan mudah didekati serta ramah membuatkan kehadirannya di mana-mana pun sentiasa mendapat sambutan masyarakat.

Tiada rekod dan laporan mengatakan beliau terbabit dalam salah laku atau penyelewengan wang kerajaan. Namun, beliau tidak lari daripada mencetuskan beberapa kontroversi kecil seperti seruan boikot, Law Yat 2, pembatalan penajaan Universiti Taylor, vape dan rokok elektronik.

Kenyataannya pada 13 April 2018 menimbulkan kontroversi apabila beliau mengatakan setiap undi untuk DAP adalah seperti memberi kuasa kepada Pakatan Harapan untuk menghapuskan hak istimewa Melayu dan keunikan dalam Islam.

Namun segala kontroversi itu tidak menjadikan beliau tidak layak untuk jawatan Perdana Menteri Kesembilan setelah bergelumang selama tiga dekad dalam dunia politik.

Atas faktor keperibadiannya, pemerhati politik melihat hanya beliau satu-satunya calon yang layak bagi mengisi jawatan Perdana Menteri Kesembilan. Lagipun, beliau menjarakkan dirinya daripada terbabit dengan kumpulan kleptokrasi yang menyebabkan UMNO kalah teruk pada PRU14.

Tidak seperti pemimpin lain yang terjerumus dengan kontroversi, termasuk kes mahkamah, atau tiada pendirian yang jelas, Ismail Sabri tegas dalam senyuman dan kekal dengan prinsip perjuangan demi rakyat.

Ismail Sabri turut dilihat berupaya menyatupadukan semula UMNO yang kini berpecah di bawah ‘caretaker’nya Zahid dan tujuh Ahli Parlimen MP). Malah dari segi sokongan MP UMNO juga, lebih ramai yang berada bersama Ismail Sabri, berbanding mereka yang berada di belakang Zahid.

Ismail Sabri yang mesra dengan Bersatu dikatakan mendapat dukungan 31 MP UMNO yang kekal bersama Perikatan Nasional (PN), berbanding tujuh yang kini masih bersama Zahid.

Pada masa sama Muhyiddin yang juga Presiden Bersatu, kekal sebagai Pengerusi PN, dan dilihat lebih yakin memberi sokongan kepada Ismail Sabri untuk menduduki kerusi Perdana Menteri.


Rakyat, anak muda kurang pelajaran undi PN, kata Ketua Setiausaha PH

Pakatan Harapan (PH) dilihat seolah-olah memperlekehkan anak muda apabila mengatakan mereka yang kurang berpelajaran, tiada pendapatan tetap dan menunggang motosikal ke sana sini, hanya mengundi Perikatan Nasional (PN).

Perkara itu dinyatakan Ketua Setiausaha PH, Datuk Seri Saifuddin Nasution Ismail yang didakwanya adalah hasil kajian dilakukan pasukannya selepas Pilihan Raya Umum Ke-15 (PRU-15) lalu.

Kesimpulan kajian itu katanya, mendapati rakyat yang kurang berpelajaran dan pendapatan mereka juga tidak tetap telah memberi undi kepada PN pada PRU-15 lalu.

Pada masa sama, beliau mendakwa rakyat, terutama dalam kalangan pengundi muda yang memiliki pelajaran dan pendapatan yang tinggi lebih memilih mengundi PH.

“Peratus pengundi muda dan medium pendapatan maknanya purata pendapatan… kita dapati bahawa semakin tinggi pelajaran semakin stabil pendapatan dia… hat (yang) lepas pilihan raya baru ni (PRU-15)… depa (mereka) ni undi kita (PH).

“Mana hat pelajaran tak berapa tinggi… pendapatan tak berapa tetap hat tu… hat naik motor sana sini bagi (undi) kat Perikatan (Nasional). Dia (data) tunjuk lagu (macam) tu,” katanya.

Beliau berkata demikian ketika taklimat pada Konvensyen Pakatan Harapan Kedah 2023 yang diadakan di Sungai Petani, semalam (25 Februari).

Saifuddin antara pemimpin PKR yang gagal mempertahankan kerusi Parlimen disandangnya.

Beliau kalah di Parlimen Kulim Bandar Baharu pada PRU-15 lalu, tetapi dilantik Senator untuk diberikan jawatan Menteri Dalam Negeri kerajaan PH-Barisan Nasional (BN) pimpinan Datuk Seri Anwar Ibrahim.

Mengulas lanjut, Saifuddin berkata dapatan itu adalah kesimpulan yang beliau buat setelah mengarahkan pasukan kajiannya melakukan analisis keputusan PRU-15 di 222 kawasan Parlimen, termasuk di Kedah, di mana PH hanya menang satu kerusi sahaja iaitu di Parlimen Sungai Petani.

Beliau berkata pasukan kajiannya telah mendapatkan data daripada Suruhanjaya Pilihan Raya (SPR), Jabatan Perangkaan serta Suruhanjaya Syarikat Malaysia.

“Data tadi itu kita buat semua sekali 222 kerusi Parlimen. Semua kita analisa. Kemudian kita tengok ada beberapa trend yang berlaku peringkat nasional tapi tak sama berlaku di Kedah.

“Ada beberapa trend lah yang kita kesan itu adalah makin tinggi pendapatan rakyat, makin padat satu-satu kawasan iaitu perbandaran, kebanyakannya corak mengundi itu mai kat kita (PH),” katanya.

Selain itu, Saifuddin juga berkata kajian dilakukan juga menunjukkan penduduk di kawasan yang paling terkesan akibat pandemik Covid-19 adalah yang paling kuat menyokong PN.

“Ada satu lagi yang kami buat iaitu masa Covid dulu kita tengok. kawasan yang paling terkesan. Kita buat ujian stress. Paling terkesan. Kawasan yang paling terkesan tinggi stressnya kawasan itu paling kuat Perikatan Nasional. Itu satu. Satu lagi corak yang kita tengok dah,” katanya.


Harga petrol dan diesel tak turun dan tak naik, kekal tak berubah

Harga runcit petrol RON97 dan RON95, serta diesel tidak berubah bagi tempoh 2 hingga 8 Feb.

Bagaimanapun, rakyat masih tertunggu-tunggu formula menurunkan harga minyak yang dijanjikan pakar formula kerajaan campuran yang sebelum ini dijanjikan oleh Rafizi Ramli.

Kementerian Kewangan dalam kenyataan hari ini memaklumkan RON97 kekal pada paras RM3.35 seliter, RON95 (RM2.05) dan diesel (RM2.15).

“Bagi melindungi pengguna daripada kenaikan hari minyak di pasaran global, kerajaan masih mengekalkan harga siling RON95 pada RM2.05 seliter dan diesel RM2.15 seliter, meskipun harga pasaran kedua-dua produk berkenaan melebihi paras harga siling yang ditetapkan,” menurut kenyataan itu.

Kenyataan itu memaklumkan penetapan harga runcit mingguan produk petroleum berdasarkan formula Mekanisme Harga Automatik (APM).

“Kerajaan akan terus memantau trend harga runcit minyak mentah dunia dan mengambil langkah bersesuaian untuk memastikan kebajikan dan kesejahteraan rakyat terpelihara,” menurut kenyataan itu.


Ringgit dijangka dalam jajaran kecil berbanding dolar minggu depan

Ringgit dijangka terus diniagakan dalam jajaran kecil sekitar RM4.42 berbanding dolar Amerika Syarikat (AS) pada minggu depan berikutan sentimen pasaran yang bercampur-campur, kata seorang penganalisis.

Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid berkata minggu depan juga akan menyaksikan pasaran menumpukan perkembangan mengenai Indeks Harga Pengguna (IHP) bagi Jun 2022 yang dijangka meningkat kepada 8.7 peratus berdasarkan anggaran awal, daripada 8.6 peratus pada Mei 2022.

Angka rasmi itu akan diumumkan pada 13 Julai depan, lapor Bernama.

Selain itu, beliau berkata pihak Rizab Persekutuan (Fed) AS juga cenderung dengan pandangan bahawa inflasi pada masa ini disebabkan oleh fenomena atau faktor-faktor berkaitannya.

“Ini akan meletakkan pihak Fed sebagai di barisan hadapan dari segi langkah memperketat dasar monetari ketika bank-bank pusat lain kekal terhadap keputusan menaikkan kadar faedah masing-masing,” katanya.

Bagi minggu yang baru berakhir, ringgit diniagakan kebanyakannya rendah berbanding dolar AS berikutan kelemahan sentimen akibat pengukuhan mata wang negara maju tersebut.

Ringgit di paras 4.4250/4270 berbanding dolar AS pada Jumaat berbanding 4.4060/4085 pada minggu sebelumnya.

Unit tempatan itu bagaimanapun diniagakan mengukuh berbanding mata wang utama pada asas Jumaat hingga Jumaat, kecuali bagi yen Jepun yang menyaksikannya susut kepada 3.2577/2595 daripada 3.2483/2504 sebelumnya.

Ringgit meningkat berbanding dolar Singapura kepada 3.1528/1547 daripada 3.1596/1618 seminggu sebelumnya dan naik berbanding pound Britain kepada 5.2888/2912 daripada 5.3163/3193 serta mengukuh berbanding euro kepada 4.4777/4797 daripada 4.5060/6086, minggu lepas.


Buat tuduhan terhadap PN sebab nak menang PRN, kata Muhyiddin

Tuduhan yang dilemparkan oleh kerajaan campuran terhadap Perikatan Nasional (PN) kononnya terlibat dalam penyelewengan dan rasuah hanya semata-mata mahu memenangi Pilihan Raya Negeri (PRN) yang akan berlangsung pada tahun ini.

Pengerusi PN, Tan Sri Muhyiddin Yassin menyifatkan tuduhan liar yang dibuat oleh kerajaan campuran bertujuan untuk mewujudkan persepsi negatif terhadap gabungan tersebut dan mengharapkan rakyat akan menyokong mereka pada PRN nanti, ia selepas beberapa bulan mentadbir negara masih gagal menunaikan janji kepada rakyat.

“Macam sampai hari ini menuduh, ini serius… Yang tuduh saya mantan Perdana Menteri (PM), saya juga adalah Pengerusi Perikatan Nasional.

“Tapi saya tahu muslihat ini adalah politik, supaya orang akan marah dengan saya ataupun orang fikir saya adalah perompak, penipu dan saya salah guna kuasa. Pertama tak curi duit tak rasuah lah, tapi dia salah guna, adakah saya salah guna kuasa? Dimana pihak yang berkuasa, yang berkuasa bukan Perdana Menteri tapi undang-undang, ada Akta Kewangan, Perbendaharaan… itu bukan diperingkat saya dan peruntukan bukan diperingkat saya, itu diperingkat Kementerian Kewangan.

“Kalau saya lulus pun tidak sah kerana tidak ada kuasa,” katanya mengulas berhubung tuduhan yang dilemparkan terhadapnya baru-baru ini.

Muhyiddin terdahulu menghadiri program derma darah anjuran TSM Charity Golf Foundation hari ini.

Terdahulu, mantan PM Kelapan itu mengesahkan sudah dipanggil Suruhanjaya Pencegahan Rasuah Malaysia (SPRM) berhubung siasatan melibatkan program projek Jana Wibawa yang dikendalikan dibawah Kementerian Kewangan (MoF).

Kerajaan campuran Pakatan Harapan (PH)-Barisan Nasional (BN) mendakwa berlaku penyelewengan berpuluh bilion semasa pentadbiran kerajaan terdahulu dan cuba menjadi Muhyiddin sebagai sasaran.

“Jadi, ini satu fitnah saya nak jelaskan disini. Memang macam deraan, nak buat tuduhan-tuduhan berkali-kali sampai 600 bilion, sampai turun ke 300 bilion… tak ada (wang).

“Parti saya adalah parti yang penting yang kita perlukan memang sumbangan. Tapi orang ramai datang. Mereka yang sokong perjuangan kita, mereka yang percaya dengan pendirian Perikatan Nasional berdiri,” katanya lagi.

Muhyiddin juga tidak menolak akan mengambil tindakan mengikut saluran undang-undang berhubung tuduhan liar yang dilemparkan terhadap dirinya dan PN.

“Peguam saya sedang meneliti tindakan undang-undang yang boleh diambil terhadap pihak yang membuat tuduhan,” katanya.

Muhyiddin berkata dakwaan dan tuduhan jahat yang dilemparkan oleh kerajaan campuran adalah jelas mempunyai motif politik kerana terdesak untuk memenangi PRN yang bakal diadakan tidak lama lagi.

(Tuduhan) niat jahat yang dibuat oleh pihak ini, pimpinan parti PH (Pakatan Harapan) terhadap saya. Mungkin kerana nak menghadapi PRN, enam buah negeri akan ada pilihan raya.

“Buat dilihat supaya saya nampak jahat dan apabila pilihan raya esok mereka menang… Saya percaya mereka tidak akan menang kerana rakyat sudah diberitahu apa yang mereka lakukan dan apa yang tidak saya lakukan,” katanya lagi.


Kerajaan sokong Masjid Kampung Laut jadi tapak warisan dunia: PM

Kerajaan menyokong penuh langkah mewartakan Masjid Kampung Laut sebagai Monumen Kebangsaan di bawah Jabatan Warisan Negara serta Tapak Warisan Dunia Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

Perdana Menteri Datuk Seri Ismail Sabri Yaakob dalam catatan di laman Facebook semalam menyifatkan langkah itu sebagai sangat signifikan.

“Saya amat gembira kerana setelah lebih 50 tahun, hasrat rakyat Kelantan untuk membawa pulang Masjid Lama Kampung Laut ini menjadi kenyataan ibarat ‘sirih pulang ke gagang.’

“Kerajaan menyokong penuh langkah bagi mewartakan Masjid Kampung Laut ini sebagai Monumen Kebangsaan di bawah Jabatan Warisan Negara dan sebuah Tapak Warisan Dunia UNESCO kerana ia sangat signifikan.

“Kerajaan turut membelanjakan sebanyak RM40 juta untuk Projek Pembangunan Semula Kampung Laut yang terdiri daripada Laman Warisan Serunding, Laman Warisan Seni dan pemindahan Masjid Lama Kampung Laut,” katanya.

Masjid tertua di Malaysia berusia 400 tahun itu telah dibawa pulang ke lokasi asal di Kampung Laut, Tumpat bersama komponennya seperti struktur menara, mimbar, kolah dan bedok selepas 50 tahun dipindahkan ke Nilam Puri berikutan tapak asalnya ditenggelami air akibat banjir.

Masjid Kampung Laut yang dibina berasaskan kayu cengal serta menggunakan pasak dianggarkan berusia 400 tahun merupakan antara masjid tertua di Malaysia.

Sebelum ini ia terletak di Kampung Laut, Tumpat namun dipindahkan ke Nilam Puri, selepas tapak asalnya ditenggelami air.

Masjid Kampung Laut dipercayai dibina pada abad ke-18, dan terselamat dari dua banjir besar pada 1926 dan 1966.

Sementara itu, Ismail Sabri juga berkata projek pembinaan Jambatan Palekbang, yang menghubungkan Kota Bharu dengan Tumpat bermula akhir tahun ini, mampu menyelesaikan masalah kesesakan aliran trafik.

Beliau berkata jambatan sepanjang empat kilometer itu akan menjadi pemangkin utama kepada Kelantan sebagai destinasi pelaburan, pelancongan dan dapat menambah baik taraf sosioekonomi rakyat tempatan.

“Inilah komitmen berterusan Kerajaan Persekutuan untuk memastikan pembangunan seimbang dinikmati oleh rakyat Kelantan selaras dengan aspirasi Keluarga Malaysia,” katanya.


Wan Saiful bidas Kit Siang salahkan PM tak hadir minum petang Krismas

Pemimpin veteran DAP, Lim Kit Siang dibidas kerana cuba mempolemikkan isu Perdana Menteri (PM) Datuk Seri Ismail Sabri Yaakob yang tidak hadir pada majlis minum petang sempena sambutan Hari Natal.

Ketua Penerangan Bersatu, Datuk Wan Saiful Wan Jan menyifatkan Kit Siang sebagai tidak sensitif dengan bencana banjir melanda negara memandangkan Ismail Sabri mempunyai tanggungjawab yang lebih penting bagi memastikan keselamatan semua mangsa banjir dibela.

Perkara sebegini pun nak dijadikan isu? Tak bolehkah DAP berhenti menjadi parti chauvinis yang suka mainkan isu kaum dan agama?

“Lim Kit Siang tidak perlu memainkan sentimen sebegini di saat musibah melanda. Penganjur pun tak ada yang bagi komen negatif tapi DAP pula yang pipi tersorong-sorong ambil kesempatan,” katanya dalam satu kenyataan hari ini di Facebook.

Terdahulu Kit Siang dalam hantaran di Facebook berkata, ketiadaan Ismail Sabri dalam majlis minum petang Krismas menunjukkan kegagalannya sebagai PM untuk semua rakyat Malaysia dan kegagalan slogan Keluarga Malaysia untuk menjadi sebuah keluarga yang inklusif tanpa mengira kaum, agama atau kawasan.

Sementara itu Wan Saiful berkata, pemimpin DAP itu tidak sepatutnya menimbulkan isu perkauman pada waktu sekarang ketika rakyat tanpa mengira bangsa dan agama berganding bahu membantu mangsa banjir.

“Perpaduan yang kita dapat lihat dalam misi bantuan banjir, DAP tak nak komen pula?

“Lebih elok pemimpin DAP diam saja daripada sengaja nak pecahbelahkan keharmonian negara,” katanya lagi.


Dakwa PAS lambat bantah, PM kena kecam dalam media sosial

Pengguna media sosial kecam Datuk Seri Anwar Ibrahim selepas kenyataannya mendakwa PAS agak terlewat menyatakan pendirian berhubung tindakan Islamofobia ahli politik sayap kanan Sweden, Rasmus Paludan.

Kenyataan Perdana Menteri (PM) itu dibidas pengguna Facebook dalam ruangan komen media arus perdana Berita Harian dalam artikelnya bertajuk “Anwar kata PAS terlewat bantah tindakan Islamofobia”.

Majoriti pengguna media sosial atas platform tersebut berkata Anwar tidak sepatutnya membuat perbandingan berhubung isu tersebut memandangkan ia adalah isu yang menuntut semua pihak bersatu dalam menentang tindakan Islamofobia.

“Sepatutnya ajak bersatu membantah… ini mencari salah orang.. tak cerdik mana juga dalam Islam dihina sempat pulak pukul saudara semuslim,” kata Zulkifli Isa dalam ruangan komen artikel tersebut.

“Kerajaan yang tak habis-habis kerja nk hentam sana sini.. buat kerja lah,” kata Marlisa Ashni Azman.

Terdapat juga pengguna Facebook yang mencabar jika Anwar berani dalam isu tersebut, pihak kedutaan diminta memanggil Duta Sweden dan menghantarnya pulang jika perlu.

“Bila nak panggil Duta Sweden menghadap dan hantar mereka balik jika perlu?” kata Tun Faisal Ismail Aziz.

Setakat laporan berita ini ditulis, sebanyak lebih 2,000 komen dihantar di ruangan komen Facebook artikel tersebut dengan majoritinya membidas dan menyindir Anwar.

Terdahulu, Berita Harian melaporkan Anwar kerajaan sudah membuat kenyataan yang tegas berhubung tindakan Islamofobia itu.

“Mereka (PAS) ada hak untuk berbuat demikian. Tiada isu mengenai protes (yang akan diadakan esok oleh PAS), mereka harus tunjukkan pandangan mereka.

“Jika PAS mahu lakukan begitu, mereka boleh lakukan tapi kerajaan telah membuat perkara itu (bantahan) malah sudah hubungi Duta Sweden dan nyatakan dengan jelas pendirian Malaysia.

“Kenyataan kita amat tegas tapi mereka (PAS) agak terlewat untuk nyatakan pendirian,” katanya dipetik laporan media tersebut.

Esok, PAS menganjurkan himpunan solidariti anjuran Dewan Ulama PAS Pusat bagi membantah penghinaan terhadap agama Islam oleh seorang pemimpin politik Sweden, baru-baru ini.

Sabtu lalu pemimpin parti politik sayap kanan Denmark Hard Line, Rasmus Paludan menyertai bantahan di hadapan Kedutaan Turkiye di Stockholm, membakar al-Quran dengan pemetik api.

Dia bersama kira-kira 100 orang yang berhimpun itu berbuat demikian selepas Turkiye dilaporkan membantah keanggotaan penyertaan Sweden dalam Pertubuhan Perjanjian Atlantik Utara (NATO).


PAS setuju PRU-15 ditangguh, beri peluang PN terus tadbir negara

Tiada keperluan mendesak untuk Pilihan Raya Umum (PRU-15) diadakan segera sebaliknya kerajaan Perikatan Nasional (PN) sekarang ini perlu diberi peluang mentadbir negara sehingga tamat penggal Parlimen tahun depan.

Presiden PAS Tan Sri Abdul Hadi Awang berkata rakyat sepatutnya diberi peluang untuk bertenang setelah sekian lama terpaksa bergelut dengan pandemik Covid-19 yang melanda negara sejak 2020 lalu.

Malah menurutnya, PAS telah membuat beberapa kenyataan bahawa tiga kerajaan negeri yang ditadbir parti itu tidak akan dibubarkan hingga habis penggal pemerintahan.

Memetik Utusan beliau berkata tiada keperluan mendesak untuk PRU-15 diadakan secara tergesa-gesa sebagaimana desakan segelintir pihak.

“Kita sudah buat kenyataan yang tiga kerajaan negeri diperintah PAS dibubarkan hingga habis penggal kerana rakyat masih dalam keadaan letih, berpolitik bersama dengan wabak yang belum lagi selesai.

“Jadi lebih baik kita beri peluang kepada kerajaan yang ada untuk melaksanakan tugas dalam tempoh secukupnya.

“Oleh itu kita bersetuju PRU-15 ditangguhkan,” katanya ketika ditemui pemberita di rumahnya selepas menyampaikan kuliah duha di Masjid Rusila, Marang, Terengganu, hari ini.

Mac lalu, PAS memutuskan untuk tidak membubarkan Dewan Undangan Negeri (DUN) di tiga negeri dikuasainya iaitu di Kelantan, Terengganu dan Kedah sehingga habis penggal, tahun depan.

Pendirian itu muktamad bagi menumpukan kepada kestabilan dan kesejahteraan hidup rakyat.

Bagaimanapun Abdul Hadi berkata, PAS bersiap-siaga untuk berdepan PRU-15, malah sudah menggerakkan jenteranya di seluruh negara termasuk menambah cawangan dan ahli.

Sementara itu katanya, PAS kekal dengan agenda perpaduan ummah menerusi kerjasama dengan dua parti Melayu terbesar iaitu Parti Pribumi Bersatu Malaysia (Bersatu) dan UMNO di samping Gabungan Parti Sarawak (GPS) serta golongan bukan Islam yang tidak ekstrem.

“Kerjasama ini kita akan lihat perkembangannya, tetapi sehingga kini PAS terus membawa agenda perpaduan ummah iaitu Islam dan umat manusia,” katanya.

Abdul Hadi berkata, setakat ini belum ada pertemuan antaranya dengan Pengerusi Parti Pejuang Tanah Air (Pejuang), Tun Dr Mahathir Mohamad atas faktor kesihatan bekas Perdana Menteri itu.


Tarikh lihat anak bulan Hari Raya Korban 10 Julai

Majlis Raja-Raja sudah mempersetujui cara menetapkan tarikh Hari Raya Korban tahun ini adalah berdasarkan rukyah dan hisab, kata kenyataan Jabatan Penerangan yang memetik Pejabat Penyimpan Mohor Besar Raja-Raja Malaysia.

Dalam satu kenyataan hari ini jabatan itu berkata 28 tempat dipilih untuk melihat anak bulan Zulhijah pada petang Sabtu 10 Julai depan.

Lokasi bagi melihat anak bulan itu adalah di Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka dan Kompleks Baitul Hilal Telok Kemang, Port Dickson, Negeri Sembilan.

Di Selangor, Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam, selain Pantai Pasir Panjang, Mukim Pengkalan Baru, Daerah Manjong di Perak.

Di Pulau Pinang, Pusat Falak Sheikh Tahir, Pantai Ace serta Kampung Pulau Sayak, Kuala Muda, Pulau Langkawi, menara Alor Setar, Alor Setar, di Kedah dan Menara Pandang Masjid Al-Hussain, Kuala Perlis.

Lokasi lain, Bukit Besar, Kuala Terengganu; Bukit Geliga, Kemaman dan Pulau Perhentian, Besut; Balai Cerap KUSZA, Mukim Merang, Setiu, di Terengganu serta Bukit Peraksi, Pasir Puteh; Bukit Kampong Tembeling, Mukim Manjur, Daerah Olak Jeram, Kuala Krai; menara Bangunan SEDC, Jalan Tengku Putra Semerak, Kota Bharu di Kelantan.

Di Sarawak, di Esplanade Luak, Miri dan Teluk Bandung, Kuching manakala Sabah, di Balai Cerap Al-Biruni, Tanjung Dumpil, Putatan dan Tingkat 13, Menara Universiti Malaysia Sabah, Kampus Antarabangsa Labuan.

Di Pahang, Bukit Tanjong Batu, Nenasi; Gunung Berincang, Cameron Highlands dan Bukit Pelindong di Kuantan sementara di ibu negara, di Menara Kuala Lumpur dan Pusat Konvensyen Antarabangsa Putrajaya (PICC), Putrajaya.


Semua perlu ambil tanggungjawab pulihkan negara, jangan tunding jari

Bagi memastikan langkah pemulihan negara berjaya, semua pihak digesa memainkan peranan masing-masing dengan tidak hanya menunding jari mencari salah orang lain, kata Tan Sri Muhyiddin Yassin.

Ahli Parlimen Pagoh itu berkata pendekatan bersepadu melibatkan peranan semua pihak diperlukan sekiranya mahu melihat negara keluar daripada cabaran krisis kesihatan Covid-19 yang melanda negara.

“Seperti yang selalu saya tekankan di sini pendekatan bersepadu seluruh negara atau dengan izin approach perlu dihayati dan dijayakan oleh setiap seorang daripada rakyat negara yang tercinta ini.

“Janganlah ada di antara kita hanya berpeluk tubuh. tahu menuding jari, mencari salah orang lain seolah-olah kita sahaja yang betul. Sebaliknya masing-masing perlu mengambil tanggungjawab untuk memulihkan negara ini secara bersama-sama,” katanya di Dewan Rakyat semasa perbahasan Bajet 2022 hari ini.

Tidak dinafikan pandemik Covid-19 merupakan cabaran getir dihadapi negara malah dunia, ia secara tidak langsung menunjukkan penting untuk negara memiliki sistem kesihatan yang lebih baik, kata mantan Perdana Menteri itu.

“Selepas melalui episod getir pandemik covid-19, lebih setahun lamanya, tidak boleh kita nafikan pentingnya untuk menambah baik sistem kesihatan di negara kita.

“Semasa saya menjadi perdana menteri, saya telahpun mencadangkan pelan induk pembaharuan sistem penjagaan kesihatan Malaysia dengan izin, ini dibangunkan,” katanya lagi.

Bagi tujuan itu, kerajaan digesa agar menambah baik fasiliti kesihatan dan juga menjaga kebajikan para petugas keihatan di dalam negara kita, disamping meneroka industri penghasilan ubat-ubatan berasaskan sumber asli negara.

“Sistem kesihatan kita hampir lumpuh impak daripada pandemik yang di luar dugaan ini. sejumlah peruntukan yang besar perlu menambah baik fasiliti kesihatan dan menjaga kebajikan para petugas kesihatan di dalam negara kita.

Namun pada masa yang sama kita juga perlu agresif meneroka potensi industri farmaseutikal untuk meningkatkan keupayaan Malaysia dalam menghasilkan perubatan berasaskan kekayaan sumber asli tempatan.

“Langkah ini akan dapat mengurangkan kebergantungan ubat-ubatan import dan meningkat akses ubat-ubatan untuk semua,” katanya lagi.

Mengambil iktibar pandemik yang melanda negara dan memberi kesan besar terhadap ekonomi dan kehidupan harian orang ramai, Muhyiddin yang juga Pengerusi Majlis Pemulihan Negara (MPN) itu berkata kerajaan perlu memperuntukkan dana yang mencukupi bagi memastikan negara sentiasa bersedia dalam berdepan sebarang ancaman penularan wabak yang jarang jumpa selepas ini.

“Kerajaan juga wajar memperuntukkan sejumlah dana yang mencukupi bagi membiayai intervensi kesihatan terhadap penyakit jarang jumpa ataupun termasuk pembiayaan ubat-ubatan di bawah pelan program khusus pembangunan vaksin melalui Institut Genom dan vaksin Malaysia mesti diwujudkan bagi meningkatkan kesiapsiagaan kesihatan awam negara dalam menghadapi sebarang ancaman pandemik pada masa yang akan datang,

“Sistem penjagaan kesihatan juga perlu memberikan tumpuan pada aspek penjagaan kesihatan mental untuk mewujudkan sistem sokongan yang kukuh kepada rakyat terutamanya kumpulan yang menghadapi masalah tekanan kerja yang serius seperti frontliners iaitu petugas barisan hadapan kesihatan dan juga keselamatan,” katanya lagi.


55,000 pemilik benar pemandu tanpa lesen pandu kenderaan

Sebanyak 55,000 kesalahan melibatkan pemilik kenderaan yang membenarkan pemandu tiada lesen membawa kenderaan mereka direkodkan di seluruh negara dari Januari hingga Mei tahun ini.

Timbalan Ketua Pengarah (Perancangan dan Operasi) Jabatan Pengangkutan Jalan (JPJ) Aedy Fadly Ramli berkata pihaknya kesal dengan sikap ambil mudah sesetengah masyarakat yang berterusan melakukan kesalahan tersebut tanpa memikirkan risiko serta bahaya kepada pengguna jalan raya lain.

“Menurut pemerhatian dan analisis terkini JPJ, tiada perubahan sikap dan tanggungjawab yang ketara dalam kalangan pemilik kenderaan tentang perkara itu dalam tempoh empat tahun kebelakangan ini.

“Ia boleh dilihat dengan jelas apabila direkodkan 347,300 pemilik kenderaaan didapati membenarkan individu tiada lesen membawa kenderaan mereka dari Januari 2019 hingga Mei tahun ini,” katanya selepas meninjau Operasi Bersepadu Kenderaan Perdagangan di Stesen Penguatkuasaan JPJ Kijal, malam tadi.

Turut hadir, Timbalan Menteri Pengangkutan, Datuk Henry Sum dan Pengarah JPJ Terengganu, Zulkarnain Yasin.

Aedy Fadly berkata kebanyakan kesalahan melibatkan ahli keluarga terutama ibu bapa yang membenarkan anak-anak termasuk di bawah umur memandu tanpa lesen dengan pelbagai alasan tidak munasabah.

Juesteru, pihaknya mengingatkan orang awam supaya mengambil serius perkara berkenaan kerana pemilik yang ingkar boleh dikenakan tindakan mengikut Seksyen 26 (1) Akta Pengangkutan Jalan 1987 iaitu denda tidak kurang RM300 dan maksimum RM3,000 atau dipenjara sehingga tiga bulan atau kedua-duanya sekali.

“Selain itu JPJ juga boleh mengambil tindakan lebih tegas kepada pemilik kenderaan melalui tindakan penyitaan mengikut Seksyen 64 (1) Akta Pengangkutan Jalan 1987,” katanya.

Sementara itu, Zulkarnain berkata sebanyak 580 kenderaan diperiksa dalam operasi dijalankan bersama Jabatan Imigresen dan Agensi Anti Dadah Kebangsaan (AADK).

Daripada pemeriksaan tersebut, sebanyak 133 kenderaan telah diberi notis atas pelbagai kesalahan termasuk tiada lesen memandu dan lesen memandu tamat tempoh. – Bernama


PN kubur angan-angan Amirudin mahu menang besar di Selangor

Perikatan Nasional (PN) berjaya menafikan kemenangan dua pertiga kerusi Dewan Undangan Negeri (DUN) BN-PH  di Selangor pada pilihan raya negeri (PRN), kali ini.

Gabungan pimpinan Datuk Seri Mohamed Azmin Ali itu berjaya memenangi 22 daripada 56 kerusi dipertandingkan.

Sementara BN-PH memenangi 33 kerusi jauh tersasar daripada cita-cita Menteri Besar Selangor, Datuk Seri Amirudin Shari sebelum ini, 40 hingga 41 kerusi.

Azmin berjaya merampas DUN Hulu Kelang dari PH dengan menewaskan Juwairiya Zulkifli apabila menerima 25,597 undi.


Polis kenal pasti pelaku aksi berbahaya motosikal berkuasa tinggi

Polis telah mengenal pasti sekumpulan individu yang menunggang motosikal berkuasa tinggi secara berbahaya di Jambatan Sultan Abdul Halim Mu’adzam Shah, dekat sini yang aksi mereka dirakam dan ditularkan di media sosial, semalam.

Ketua Polis Daerah Barat Daya Superintendan Kamarul Rizal Jenal berkata berdasarkan rakaman video itu pihaknya telah mengenal pasti nombor pendaftaran motosikal yang merakam dan terlibat di dalam aksi berbahaya tersebut.

“Pada 27 Februari 2022 pihak polis terkesan dengan satu klip video berdurasi 45 sat telah tular di Facebook memaparkan aksi berbahaya beberapa penunggang motosikal berkuasa besar di atas Jambatan Kedua Pulau Pinang.

“Ekoran daripada video tular berkenaan satu laporan polis telah diterima dan diklasifikasikan di bawah Seksyen 42(1) Akta Pengangkutan Jalan 1987,” katanya dalam satu kenyataan.

Menurutnya polis sedang mengesan semua penunggang berkenaan untuk melengkapkan siasatan setelah mengenal pasti nombor pendaftaran nombor motosikal perakam.

Beliau turut meminta kerjasama orang ramai yang mempunyai maklumat berhubung kejadian itu agar menghubungi pegawai penyiasat Inspektor Hamizah Ahmad Rosli di talian 013-2064 682 bagi membantu siasatan.

Terdahulu satu rakaman video berdurasi kira-kira 45 saat tular di media sosial memaparkan penunggang dua motosikal berwarna merah dan biru melakukan aksi ‘wheelie’ pada kelajuan tinggi iaitu lebih 280 kilometer sejam (km/j).


Penafian kerjasama UMNO-PKR masih jadi tanda tanya: Annuar

Penafian oleh Presiden UMNO, Datuk Seri Ahmad Zahid Hamidi bahawa parti itu tidak akan bekerjasama dengan PKR, masih lagi menjadi tanda tanya kepada sebahagian besar ahli akar umbi dan kepemimpinan.

Bekas Setiausaha Agung Barisan Nasional (BN), Tan Sri Annuar Musa, berkata masih wujud berita yang bercanggah dan samar-samar mengenai penafian dan kerjasama itu.

“Ada yang kata Presiden UMNO ada berbincang dengan PKR. Ada yang kata, ada surat dan tandatangan berpakat menyokong Anwar Ibrahim.

“Anwar sendiri kata ada jumpa tapi tiada pakatan. Setiausaha Agung PKR Datuk Seri Saifuddin Nasution Ismail pula kata perjumpaan biasa-biasa sahaja,” katanya.

Kebelakangan ini desas-desus mengatakan UMNO berkemungkinan menjalin kerjasama dengan PKR semakin kuat dengan ketua pembangkang, Presiden PKR, Datuk Seri Anwar Ibrahim dilaporkan mendedahkan telah wujud perbincangan tidak rasmi antara kedua-dua parti itu.

Dua hari lalu, Zahid menafikan UMNO akan bekerjasama dengan PKR untuk berdepan Pilihan Raya Umum (PRU) akan datang, sebaliknya hanya akan berjuang bersama parti yang menggunakan bendera Barisan Nasional (BN).

Sehubungan itu, Annuar berkata, Perhimpunan Agung UMNO (PAU) yang akan bermula esok, adalah medan terbaik untuk Zahid menjelaskan mengenai desas-desus kerjasama antara UMNO dan PKR.

Beliau berkata, ia bagi menjelaskan pelbagai khabar angin dan kenyataan yang dibuat pelbagai pihak mengenai perkembangan terbaharu kedua-dua parti itu dalam persediaan menghadapi PRU Ke-15 kelak.

“Saya fikir Presiden UMNO mempunyai peluang yang terbaik ketika PAU diadakan kerana akan ada Ucapan Dasar Presiden. Saya faham sememangnya ada kesamaran, tanda tanya, ada berita yang bercanggah. Ada yang kata Presiden (UMNO) ada berbincang dengan PKR. Ada yang kata ada surat dan tandatangan berpakat menyokong Anwar Ibrahim,” katanya.

Perhimpunan Agung UMNO 2020 secara hibrid akan diadakan selama dua hari bermula esok selepas setahun ditangguhkan susulan pandemik Covid-19.


46 penumpang hangus nahas bas di Bulgaria

Sekurang-kurangnya 46 penumpang terkorban dalam nahas sebuah bas yang kemudian mencetuskan kebakaran di lebuh raya, selatan ibu negara Bulgaria hari ini.

Menurut Agensi Berita BTA, tujuh mangsa yang melecur berjaya diselamatkan dan dikejarkan ke hospital di ibu negara untuk menerima rawatan lanjut.

Nahas berlaku kira-kira jam 2 pagi waktu tempatan di lebuh raya, berhampiran perkampungan Bosnek, 40 kilometer selatan Sofia.

Menurut Ketua Jabatan Keselamatan Kebakaran dan Perlindungan Awam di Kementerian Dalam Negeri, Nikolay Nikolov memaklumkan terdapat kira-kira 45 atau 46 orang terkorban dalam nahas itu, termasuk kanak-kanak.

Sementara itu, melalui saluran bTV memberitahu antara mangsa yang terlibat ialah 12 kanak-kanak yang menaiki bus itu dalam perjalanan dari Istanbul, Turki ke Skopje di North Macedonia.

Perdana Menteri Bulgaria, Zoran Zaev memaklumkan pihaknya mengandaikan ke semua mangsa yang terkorban berasal dari North Macedonia berikutan bas tersebut didaftarkan di negara itu.

Punca nahas masih dalam siasatan. – Agensi


Ketua Wanita PKR teruja dapat berhimpun di markas UMNO

Jika sebelum ini menjadi seteru politik, kini PKR dan UMNO sudah menjadi sahabat dan boleh duduk bersama.

Ketua Wanita PKR, Fadhlina Sidek teruja apabila dapat berhimpun di markas UMNO, Pusat Dagangan Dunia (WTC) yang menghimpunan semua jentera parti kerajaan campuran hari ini.

“Rakan-rakan seperjuangan, tidak tergambar ini dewan bermastautin UMNO/BN ini bermukimnya kekuatannya Wanita Perpaduan. Saya ingin mengucapkan tahniah kepada mereka yang hadir pada hari ini.

“Ayuh pulang dengan penuh iltizam untuk menang di enam negeri pada PRN,” katanya semasa Konvensyen Wanita Perpaduan di WTC.

Konvensyen Nasional Kerajaan Perpaduan yang diadakan buat julung kali membuka tirainya menerusi Konvensyen Nasional Wanita Kerajaan Perpaduan dan Konvensyen Nasional Pemuda Puteri Kerajaan Perpaduan, yang diadakan secara serentak.

Dalam pada itu, Fadhlina yang juga Menteri Pendidikan turut menyentuh mengenai sekolah daif yang sering menjadi isu.

Jelasnya, Kementerian Pendidikan Malaysia (KPM) akan memastikan masalah tersebut dapat diselesaikan dengan sebaik mungkin bagi memastikan setiap pelajar tanpa mengira bangsa dan agama dapat menikmati pendidikan dengan lebih selesa.

Ujar Fadhlina, perkara tersebut selaras dengan enam Rukun Madani yang diterapkan oleh Perdana Menteri, Datuk Seri Anwar Ibrahim.

“Agenda ini harus dipastikan sampai ke seluruh rakyat jelata, ia merupakan komitmen kita sebagai Kerajaan Perpaduan,” jelas beliau.


Isu harga barang, PM bidas pembangkang fitnah kata kerajaan tak peduli

Pembangkang didakwa membuat fitnah terhadap kerajaan apabila mendakwa kononnya tidak mengambil peduli berhubung isu kenaikan harga barang, kata Datuk Seri Ismail Sabri Yaakob.

Perdana Menteri membangkitkan tindakan pembangkang yang menganjurkan himpunan pada Jumaat lalu di Kuala Lumpur yang disifatkannya tidak mendapat sambutan, sebaliknya menjelaskan kerajaannya sudah mencari jalan terbaik untuk menangani isu kos harga barang yang meningkat.

Ismail Sabri berkata, isu kenaikan harga barangan adalah fenomena yang melanda seluruh dunia dan kerajaan Malaysia telah mengambil tindakan bagi memastikan harga barangan tidak melambung tinggi.

“Isu yang terbesar hari ini adalah isu kos sara hidup. Minggu lepas di Masjid Jamek Kampung Baru, satu parti pembangkang buat demonstrasi di dalam kawasan masjid, itu pun ada 40 orang saja yang sertai.

“Kalau buat kat luar tak ada orang yang nak sertai. Mereka buat pelbagai tuduhan,” katanya menurut laporan Bernama.

Ismail Sabri juga menegaskan kerajaan tidak akan membiarkan rakyat ‘ikat perut’ dalam isu kenaikan harga barang, sebaliknya akan mencari jalan bagi menyelesaikannya.

“Kerajaan dahulu… rakyat kena ikat perut, tapi (kerajaan sekarang) kita cari kaedah agar rakyat tidak dibebani. Tidak pernah dalam sejarah kita bagi subsidi agar harga tidak naik.

“Kita subsidikan harga sebanyak RM77.7 bilion iaitu ayam, bahan api, elektrik, telur, minyak masak dan air. Kita ambil tindakan jangka pendek, sederhana dan panjang untuk memastikan rakyat tidak terbeban dengan kenaikan,” katanya lagi.

Minggu lepas Menteri Kewangan Tengku Datuk Seri Zafrul Tengku Aziz dilaporkan berkata unjuran perbelanjaan subsidi kepenggunaan yang berjumlah RM77.3 bilion setakat ini bagi 2022 adalah jumlah subsidi tertinggi di dalam sejarah yang pernah ditanggung oleh mana-mana kerajaan.

Menurutnya unjuran subsidi kepenggunaan ini meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), tidak termasuk bantuan kebajikan lain.

Sementara itu Ismail Sabri berkata kerajaan hari ini adalah sebuah kerajaan yang akan memberikan bantuan sama ada dari segi material mahupun sokongan dalam menyuburkan semangat perpaduan, menyuntik nafas segar dalam kesatuan, mencari titik persamaan dalam kepelbagaian.

“Malah kerajaan hari ini akan terus konsisten memberikan tumpuan kepada program serta inisiatif yang melimpahkan kesejahteraan dan manfaat kepada seluruh Keluarga Malaysia. Ini dilakukan bagi memastikan tidak ada yang ketinggalan,” jelasnya.

Beliau turut membidas segelintir pihak yang menuduh kononnya kerajaan berpeluk tubuh dan tidak mengambil tindakan berkaitan isu peningkatan kos sara hidup.

“Kerajaan sedar banyak harga barangan meningkat. Saya sendiri membuat tinjauan rambang ke premis-premis perniagaan, ke pasar raya dan sebagainya untuk melihat sendiri dari segi fenomena kenaikan harga barang ini,” katanya.

Sementara itu menyentuh mengenai pembangunan dan kemajuan di negeri Perak, Ismail Sabri berkata beliau gembira dan berpuas hati dengan pelbagai program telah dirancang dan dilaksanakan dengan baik.

“Saya gembira apabila kerajaan negeri memantapkan industri pelancongannya dengan menjenamakan Pangkor sebagai destinasi pelancongan marin nautika melalui Penganjuran Pangkor International Marine Tourism Conference 2022 (PIMTC22).

“Selain itu terdapat 93 projek baharu dan sambungan, bagi pembangunan sekolah serta institusi pendidikan di Perak,” katanya.

Ismail Sabri berkata Kementerian Sumber Manusia pula melalui Pertubuhan Keselamatan Sosial kini membangunkan Pusat Rehabilitasi Neuro Robotik dan Cybernetics Kebangsaan di Bandar Meru Raya yang melibatkan kos RM654 juta, menjadi satu-satunya negeri menawarkan kemudahan robotik ini.

Di bawah Pelan Pemulihan Nasional pula menurutnya Pihak Berkuasa Pelaksanaan Koridor Utara (NCIA) turut melaksanakan beberapa program di Perak yang menawarkan 56,642 peluang pekerjaan, manakala Kementerian Pembangunan Luar Bandar (KPLB) pula menyediakan peruntukan RM1.77 bilion bagi memastikan keselesaan dan kesejahteraan penduduk luar bandar di negeri ini.


29 kematian akibat Covid-19 semalam, Pahang tertinggi

Sebanyak 29 kematian akibat komplikasi Covid-19, termasuk enam yang meninggal dunia sebelum sempat diberi rawatan di hospital atau ’brought in death’ (BID), dilaporkan dalam tempoh 24 jam semalam.

Bagaimanapun, tiada kes kematian dilaporkan akibat Covid-19 di enam negeri.

Kementerian Kesihatan menerusi laman sesawang Covidnow memaklumkan angka itu menjadikan kumulatif kematian sebanyak 31,221 kes, termasuk 6,305 kes BID.

Daripada jumlah kematian semalam, Pahang mencatat enam kes menjadikan kumulatif sebanyak 753 kematian. Negeri itu turut merekodkan 93,293 kumulatif kes positif dengan 89,140 pesakit telah sembuh.

Sehingga semalam, Pahang mencatat 3,400 kes aktif, termasuk 2,360 pesakit menjalani kuarantin di rumah; 817 ditempatkan di PKRC; 208 dimasukkan ke hospital; dan 15 pesakit dirawat di unit rawatan rapi, dengan 12 daripadanya memerlukan alat bantuan pernafasan.

Sehingga kelmarin, seramai 1,172,096 atau 69.8 peratus populasi keseluruhan di negeri itu melengkapkan suntikan vaksin masing-masing.

Sebanyak 70.8 peratus atau 1,189,596 individu lagi menerima sekurang-kurangnya satu dos, dan 163,299 individu menerima suntikan dos penggalak.

Sehingga kini, 13 kluster daripada 359 kluster yang dikesan di Pahang masih aktif. Lima daripadanya membabitkan kluster tempat kerja; masing-masing tiga kluster pendidikan serta komuniti; dan masing-masing satu kluster kumpulan berisiko tinggi serta pusat tahanan.

Sementara itu, KKM juga memaklumkan Perak merekodkan lima kematian semalam; diikuti Kedah (empat); masing-masing tiga di Johor, Selangor dan Terengganu; Sabah (dua); dan masing-masing satu di Kelantan, Melaka, serta Negeri Sembilan.

Tiada kes kematian dilaporkan di Perlis, Pulau Pinang, Sarawak, Kuala Lumpur, Labuan dan Putrajaya.

Sehingga semalam, negara merekodkan 2,721,672 kumulatif kes positif, dengan 2,647,587 pesakit telah sembuh, serta 49,395 kes masih aktif.

Daripada jumlah kes aktif itu, 42,043 pesakit menjalani kuarantin di rumah; 3,443 ditempatkan di PKRC; 3,571 dimasukkan ke hospital; dan 338 pesakit dirawat di ICU, dengan 186 daripadanya memerlukan alat bantuan pernafasan.

KKM juga memaklumkan sebanyak 234 kluster daripada 6,088 kluster yang dikesan sejak awal tahun lalu, masih aktif, termasuk dua kluster yang dikesan di Kubang Pasu, Kedah, serta di Sandakan, Sabah, semalam.